
KIRKENYT 

FRA  OMRADEPRÆSIDENTSKABET 


TEMPLETS  VELSIGNELSER 


Albert  Choules,jr. 


Templets  velsignelser  begyn- 
der med  en  tempelanbefa- 
ling. Der  er  velsignelser,  som  er 
knyttet  til  at  holde  befalingerne 
og  kvalificere  sig  til  en  tempe- 
lanbefaling. Herren  sagde:  'Hvis 
I  elsker  mig,  så  hold  mine  befa- 
linger' (Joh.  14:15).  Vi  viser 
denne  kærlighed  til  Herren  ved 
at  holde  befalingerne.  Herren 
sagde  også:  'Salige  er  de,  som 
hører  Guds  ord  og  bevarer  det.' 
(Luk.  11:28).  Lydighed  mod 
Herrens  ord  eller  befalinger 
bringer  velsignelser.  Hver  gang 
vi  nyder  nadveren,  vidner  vi 
overfor  Vor  Himmelske  Fader, 
at  vi  vil  'holde  hans  (Jesu  Kri- 
sti) befalinger',  så  vi  'altid  må 
have  hans  Ånd  hos  os.'  Her 
bringer  lydighed  igen  Herrens 
velsignelser. 

En  anden  velsignelse  kom- 
mer, når  vi  mødes  med  biskop- 
pen eller  grenspræsidenten  for 
at  få  vores  tempelanbefaling. 
Det  er  et  privilegium  at  sidde 
foran  vores  præstedømmeleder 
og  erklære,  at  vi  er  værdige. 
Ældste  Boyd  K.  Packer  har  i 
en  tale  om  vigtigheden  af  dette 


interview  sagt:  'Biskoppen  har 
ansvaret  for  at  spørge  til  din 
personlige  værdighed.  Dette  in- 
terview er  af  stor  betydning  for 
dig  som  medlem  af  Kirken,  for 
det  er  en  mulighed  for  sammen 
med  en  ordineret  Herrens  tje- 
ner at  undersøge  dit  liv.  Hvis 
der  er  noget  galt  i  dit  liv,  så  vil 
biskoppen  være  i  stand  til  at 
hjælpe  dig  med  at  løse  det.  Du 
kan,  når  du  således  rådfører  dig 
med  den  almindelige  dommer  i 
Israel,  erklære  dig  værdig,  eller 
blive  hjulpet  med  at  opnå  at 
blive  værdig  til  at  træde  ind  i 
templet  med  Herrens  godken- 
delse. (Du  Kan  Gøre  Krav  På 
Det  Hellige  Tempels  Velsignel- 
ser, Boyd  K.  Packer,  s.  49-50). 

Når  vi  træder  ind  i  det  helli- 
ge tempel,  oplever  vi  det  privi- 
legium at  modtage  de  ophøjen- 
de ordinanser,  som  vi  kun  kan 
modtage  i  templet.  Det  er  disse 
ordinanser,  som  sætter  os  i 
stand  til  at  leve  evigt  med  Gud 
og  Kristus.  De  gør  det  også 
muligt  for  os  at  blive  beseglet 
som  evige  familier.  At  få  et  æg- 
teskab beseglet  i  templet  føjer 
et  evigt  perspektiv  til  denne  for- 
ening, og  øger  derved  vores 


forpligtelse  overfor  hinanden 
samt  hjælper  os  med  at  bevare 
det  rette  perspektiv  i  alt  hvad  vi 
gør.  Vi  indgår  pagt  med  hinan- 
den og  med  Herren  om  at  vi 
vil  holde  befalingerne  og  ære 
vore  pagter.  Dette  bevirker,  at 
vi  kommer  til  at  elske  hinan- 
den mere,  og  at  vi  vil  gøre  alt, 
hvad  vi  kan,  for  at  være  tro- 
faste overfor  hinanden  og  gøre 
hinanden  lykkelige.  Vi  vil  for- 
blive trofaste  i  alle  ting  og  vide, 
at  vi  kan  være  sammen  evigt. 
Beseglede  ægteskaber  er  lykke- 
ligere, fordi  vi  ser  frem  til  at 
være  evigt  sammen.  Det  hjæl- 
per os  i  vores  undervisning  og 
opdragelse  af  vores  børn,  og 
når  vi  underviser  dem  i,  at  vi 
vil  blive  en  evig  familie,  hvis  vi 
alle  lever,  som  vi  bør,  holder 
Herrens  befalinger  og  ærer  vore 
pagter. 

Muligheden  for  ofte  at  vende 
tilbage  til  templet  for  at  deltage 
i  de  samme  ordinanser  for  de 
døde,  sætter  os  i  stand  til  at 
tænke  på  de  pagter,  som  vi  selv 
tidligere  har  indgået  og  de  vel- 
signelser, som  er  forbundet  med 
disse  pagter,  og  som  vi  kan 
modtage,  hvis  vi  forbliver  tro- 


Templet  i  Stockholm. 


faste.  Alle  lovede  velsignelser  til 
os  afhænger  af,hvorvidt  vi  for- 
bliver trofaste,  og  heri  udgør 
tempeltjenesten  en  stor  hjælp 
for  os. 

Det  er  årsagen  til,  Satan  øn- 
sker at  vi  ikke  skal  forblive  tro- 
faste. Ældste  Boyd  K.  Packer 
har  fremhævet  dette:  'Templet 
er  selve  centret  for  åndelig  styr- 
ke i  Kirken.  Vi  må  forvente,  at 
modstanderen  vil  forsøge  at 
blande  sig  på  ødelæggende  vis, 
når  vi  som  en  kirke  og  som  en- 
keltpersoner søger  at  deltage  i 
dette  hellige  og  inspirerede 
værk.  Tempeltjeneste  bringer 
stor  modstand  frem,  fordi  det 
er  kilden  til  så  meget  åndelig 
styrke  for  de  sidste  dages  helli- 
ge og  for  hele  Kirken.'  (Det 
Hellige  Tempel,  ældste  Boyd  K. 
Packer,  s.  11,  hæfte:  Jesu  Kristi 
Kirke  af  Sidste  Dages  Helliges 
Templer). 

Templets  velsignelser  er 
mange:  De  velsignelser,  som 
kommer  gennem  at  holde  de 
befalinger,  som  kvalificerer  os 
til  en  tempelanbefaling;  selve 
interviewet  med  vore  præste- 
dømmeledere; de  evige  velsig- 
nelser ved  de  pagter,  som  vi 
indgår;  den  øgede  lykke,  som 
kommer  ved  at  leve  for  virke- 
liggørelsen af  disse  pagter  og  de 
dertil  knyttede  velsignelser;  de 
velsignelser  som  kommer  ved 
ofte  at  deltage  i  tempeltjeneste 
for  at  udføre  arbejdet  for  de 
døde.  Målet  er  klart.  Lad  os 
kvalificere  os  til  at  drage  til 
templet  for  at  modtage  vore  eg- 
ne ordinanser  og  komme  der 
ofte  for  at  udføre  de  samme  or- 
dinanser for  de  døde.  Jeg  ved 
gennem  min  egen  erfaring,  at 
regelmæssig  tilstedeværelse  i 
templet  øger  vor  jordiske  lykke 
og  giver  os  større  renhed  og 
sikkerhed  i  vor  forberedelse  til 
evigheden.  □ 

Fra  hovedbestyrelsernes  repræsentanter 
i  Europa 

OM 

AT 
DATE 


af  Ardeth  G.  Kapp 
Unge  Pigers  præsidentinde 


1 hæftet  »Til  gavn  og  styrke 
for  de  unge«  har  Det  Første 
Præsidentskab  udtalt  sig  som 
hjælp  til  unge  mennesker  i  de- 
res forsøg  på  at  styre  deres  eget 
liv  og  træffe  valg,  som  vil  brin- 
ge »utallige  velsignelser  . .  .- 
deriblandt  det  evige  livs  gave.« 
(»Til  gavn  og  styrke  for  de  un- 
ge«, s.  6).  Den  første  udtalelse 
omhandler  dating.  Som  unge  i 
Kirken  kan  ens  umiddelbare 
problem  være  en  aftale  i  for- 
bindelse med  en  begivenhed  al- 
lerede i  denne  uge,  og  alligevel 
kan  beslutningen  om  hvem 
man  skal  date  have  noget  at 
gøre  med  generationerne  længe 
før  vor  tid  og  ligeledes  have 
noget  at  gøre  med  de  fremtidi- 
ge generationer.  Det  er  en  stor 
beslutning.  At  komme  sammen 
eller  ikke  komme  sammen; 
med  hvem,  hvornår  og  hvor. 

Lad  mig  forklare.  Vor  Fader 
i  himlen  har  sendt  en  af  sine 
stærkeste  ånder  til  jorden.  Hans 
navn  var  Abraham,  og  du  og 
jeg  er  efterkommere  af  ham. 
Gennem  Abraham  var  Herren  i 
stand  til  at  oprejse  et  pagtsfolk. 
Han  lovede,  eller  indgik  pagt 
om,  at  alle  hans  efterkommere, 
som  ville  acceptere  evangeliet 
og  holde  hans  befalinger,  ville 
arve  det  evige  livs  velsignelser, 
som  er  den  største  af  alle  Guds 
gaver.  De,  som  ikke  er  efter- 
kommere, bliver  adopteret  ind  i 


Israels  hus,  når  de  tilslutter  sig 
Kirken  og  bliver  arvinger  til 
Abrahams  pagt  gennem  evan- 
geliets ordinanser. 

Når  vi  fuldt  ud  forstår  betyd- 
ningen af  at  tilhøre  Israels  hus, 
som  er  et  pagtsfolk,  kan  vi  be- 
dre forstå,  hvor  valget  omkring 
den  vi  skal  komme  sammen 
med  bliver  et  spørgsmål  om 
evige  konsekvenser.  Vor  beslut- 
ning om  evigt  ægteskab  (tem- 
pelægteskab) er  bindeleddet, 
der  frigør  tidligere  generationer 
og  åbner  døren  til  evigt  liv  og 
alle  de  velsignelser,  som  vor 
Fader  i  himlen  har  lovet  til 
dem,  som  vil  elske  ham  og  hol- 
de hans  befalinger. 

Hver  eneste  af  os  har  en 
guddommelig  mission  og  en 
evig  skæbne.  Men  for  at  kvali- 
ficere os,  må  vi  ligesom  Abra- 
ham, prøves.  Vi  må  have  vores 
handlefrihed  og  prøves  i  alle 
ting. 

Beslutninger  træffes  bedst, 
når  de  mulige  konsekvenser  af 
denne  eller  hin  beslutning  bli- 
ver overvejet.  I  spørgsmålet  om 
hvem  man  skal  date,  kræves 
det,  at  man  alvorligt  overvejer 
sine  ønsker,  mål  og  drømme 
for  fremtiden.  Vil  din  ægtefælle 
være  af  Israels  hus  eller  være 
adopteret  ind  i  Israels  hus  gen- 
nem medlemsskab  i  Kirken? 
Vil  dit  ægteskab  blive  beseglet  i 
templet  for  evigt? 


Du  ryster  sandsynligvis  på 
hovedet  og  spekulerer  på,  om 
nu  også  alt  dette  skal  overvejes 
før  du  tænker  på  at  tage  imod 
et  tilbud  om  at  date.  Lad  mig 
forsikre  jer  om,  at  dette  ikke  er 
tilfældet.  Når  du  først  har  truf- 
fet en  beslutning  om  tempelæg- 
teskab, »bør  du  kun  date  unge, 
som  har  høje  standarder,  som 
respekterer  dine  standarder  og 

som  hjælper  dig  med  at  holde 
Jesu  Kristi  evangeliums  stan- 
darder.« (»Til  gavn  og  styrke 
for  de  unge,«  s.  6). 

Hvert  valg  begrænser  valg- 
ene, og  vi  bliver  til  sidst  det 
samlede  resultat  af  alle  de  valg, 
som  vi  har  truffet  tidligere.  Det 
er  når  man  tænker  på  fremti- 
den, at  viljen  til  at  træffe  valg 
bedst  gennemføres.  Du  kan 


Undgå  at  være  for  ivrig  efter  at  date. 

vælge  at  opgive  det,  som  du 
ønsker  nu  til  fordel  for  det,  som 
har  størst  betydning  for  dig  i 
fremtiden. 

I  hæftet  »Til  gavn  og  styrke 
for  de  unge«  giver  budskabet 
fra  Det  Første  Præsidentskab 
en  værdifuld  vejledning  an- 
gående dating.  Unge  menne- 
sker rådes:  »Begynd  allerede  nu 
at  forberede  dig  til  et  tempe- 
lægteskab. At  gå  ud  med  det 
modsatte  køn  på  den  rette  må- 
de er  en  forberedelse  til  tempel- 
ægteskab.« Der  gives  også  dette 
råd:  »Du  bør  ikke  date,  før  du 
er  mindst  16  år  gammel ...  og 
når  du  begynder  at  date,  gå  da 
i  grupper  eller  sammen  med  et 
andet  par.«  (»Til  gavn  og  nytte 
for  de  unge,«  s.  6). 

Hvis  du  ikke  er  fyldt  16  år 
og  bliver  inviteret  ud,  og  alle 
dine  venner,  både  medlemmer 
og  ikke-medlemmer  går  ud,  så 
er  det  virkelig  en  prøve.  Skal 
man  tage  med  eller  ej?  Hvis 
man  gør  det,  hvad  så?  Hvis  du 
vælger  ikke  at  gå  med,  hvad 
så?  Hvis  du  vælger  ikke  at  tage 
med,  går  du  glip  af  festen,  og 
du  bliver  måske  såret  indvendig 
på  et  tidspunkt,  hvor  venner, 
popularitet  og  accept  betyder 
meget  for  dig.  Men  det  er  tids- 
punktet, hvor  du  lærer  utroligt 
meget  om  dig  selv,  om  din  kær- 
lighed til  Herren,  din  lydighed 
og  brugen  af  din  handlefrihed. 

Selvtillid,  selvagtelse  og  en 
øget  tro  er  de  belønninger,  som 
følger  af  lydighed  mod  befalin- 
gerne. Det  er  måske  let  at  sige: 
»Hvis  jeg  er  næsten  16  år,  hvil- 
ken forskel  gør  det  så?«  Spørgs- 
målet her  er  måske  ikke  så  me- 
get, hvad  det  har  at  gøre  med 
dating,  som  det  har  at  gøre 
med  lydighed.  Og  den  lydig- 
hed, som  man  udviser  på  et 
tidspunkt,  kan  senere  blive  en 
kilde  til  styrke,  når  man  kom- 
mer til  at  stå  over  for  mere  ud- 
fordrende situationer.  Den  selv- 
disciplin, som  kræves  for  at  væ- 
re lydig,  når  man  har  handlefri- 
hed til  at  vælge,  vil,  når  man 
lærer  at  mestre  det  som  ung, 
sikre  én  alle  livets  lovede  vel- 
signelser. 

Forældre,  som  klart  og  kon- 
sekvent holder  fast  i  de  princip- 
per og  standarder,  som  Kirkens 


ledere  underviser  i,  mens  de 
samtidig  udviser  forståelse  og 
kærlighed  til  deres  børn,  vil  ha- 
ve en  stor  indflydelse  på  deres 
unge  mennesker,  mens  disse  læ- 
rer at  styre  sig  selv  ved  brug  af 
korrekte  principper. 

I  visse  lande  er  det  skik  at 
komme  fast  sammen.  Dette 
medfører  en  grad  af  forpligtelse 
over  for  hinanden,  en  forvent- 
ning om  loyalitet  over  for  et 
menneske  og  en  derved  følgen- 
de udelukkelse  af  andre.  Denne 
skik  er  farlig  i  en  tidlig  alder, 
fordi  den  begrænser  venskaber. 
Hvad  der  er  endnu  alvorligere, 
er  den  øgede  alvor,  som  forhol- 
det får . . .  Det  øger  risikoen  for 
intimitet,  som  i  denne  situation 
er  en  trussel  mod  de  evige  pag- 
ter og  mod  overholdelse  af  be- 
falingerne. Det  medfører  fristel- 
ser, som  Satan  bruger  for  at  få 
mennesker  under  sin  kontrol 
og  frarøve  dem  de  velsignelser, 
som  kommer  gennem  lydighed. 

Og  nu  tilbage  til  denne  uges 
invitation.  Hvis  den  kommer 
fra  en  person,  som  ikke  har  de 
samme  standarder  som  du,  el- 
ler du  får  en  invitation  før  du 
fylder  16,  eller  du  er  et  sted, 
med  et  dårligt  miljø,  hvad  vil 
dit  svar  så  være?  Det  vil  være 
en  prøve,  som  ofte  vil  komme 
gennem  dine  nærmeste  venner, 
hvis  accept  du  søger.  Det  kan 
lyde  således:  »Hvordan  kan  det 
være,  at  du  ikke  tager  med? 
Det  gør  alle  de  andre.  Så  slemt 
er  det  ikke.  Vi  gør  ikke  noget, 
som  er  forkert.  Tror  du,  at  du 
er  bedre  end  os?  Hvad  er  der  i 
vejen?  Vore  forældre  lader  os 
tage  med.  Vi  vil  gerne  snakke 
med  dine  forældre  for  at  hjælpe 
dig.« 

Til  spørgsmålet  fra  venner: 
»Hvorfor  handler  du,  som  du 
gør?«  Kan  du  med  hjertet  sva- 
re: »Fordi  jeg  ser  frem  til  frem- 
tiden, og  mine  beslutninger  i 
dag  påvirker  både  morgenda- 
gen og  evigheden.« 

Undgå  at  være  for  ivrig  efter 
at  date.  En  undersøgelse  viser, 
at  over  halvdelen  af  unge  piger, 
som  får  studentereksamen  e}ler 
tilsvarende  uddannelse  aldrig  er 
kommet  sammen  med  nogen. 
Du  er  måske  fra  denne  gruppe. 
Men  husk,  at  det  ikke  er  antal- 


let af  invitationer  eller  faste  for- 
bindelser, som  bestemmer  din 
lykke.  Der  findes  mange  vidun- 
derlige ting,  som  du  kan  gøre 
eller  deltage  i  foruden  at  vente 
på  en  invitation  til  at  date.  Bare 
det  at  lære  at  glæde  sig  ved  at 
være  sammen  med  mennesker 
eller  udvikle  et  venskab  kan 
være  spændende.  En  ung  mand 
eller  pige,  som  har  mange  ven- 
ner, får  endnu  flere  venner,  og 
efterhånden  som  du  udvider 
din  venskabskreds,  vil  andre 
blive  draget  ind.  Selv  om  du 
måske  ikke  kommer  fast  sam- 
men med  en,  vil  du  stadig  få 
del  i  oplevelser,  skaffe  dig  min- 
der og  have  det  sjovt. 

Hvis  du  føler  dig  dårlig  til- 
pas over  din  venskabskreds,  og 
er  utålmodig  i  denne  anledning, 
så  husk  at  tale  med  din  Fader  i 
himlen.  Giv  i  dine  bønner  ud- 
tryk for  dit  hjertes  længsel  og 
søg  vejledning.  »Søg  flittigt,  bed 
altid  og  hav  tro,  så  skal  alting' 
tjene  jer  til  gode,  dersom  I  van- 
drer retskaffent  og  holder  de 
pagter,  I  har  indgået  med  hin- 


anden.« (L&P  90:24). 

Kirkens  indstilling,  som  ud- 
trykt af  profeten  Joseph  Smith, 
er  at  undervise  i  korrekte  prin- 
cipper og  lade  medlemmerne 
styre  sig  selv.  Vejledning  fra 
forældre  og  fra  Kirkens  ledere 
er  en  vigtig  faktor  for,  hvordan 
unge  mennesker  klarer  dette 
spørgsmål  om  at  date.  Hvis  for- 
ældre og  børn  taler  åbent  med 
hinanden,  og  søger  Herren  i 
bøn,  kan  de  blive  ledet  til  at 
træffe  korrekte  valg,  som  vil 
hjælpe  med  til  at  forberede 
dem  til  tempelægteskab  og  til 
det  evige  livs  velsignelser. 

Kort  sagt: 

*  Forbered  dig  til  et  tempelæg- 
teskab. 

*  Begynd  først  at  date  efter  du 
er  fyldt  16  år. 

*  Når  du  begynder  at  date,  så 
gør  det  i  grupper  eller  vær 
mindst  to  par. 

*  Gå  kun  ud  med  personer, 
som  har  høje  standarder. 

*  Undgå  fristelser. 


Om  forfatteren: 

Ardeth  Green  Kapp  er  præsidentinde  for  Unge  Pigers 
organisation,  som  omfatter  mere  end  400.000  unge  piger 
i  Kirken.  Søster  Kapp,  der  er  en  kendt  forfatter,  blev  kaldet 
til  denne  stilling  i  1984. 

Hun  har  virket  som  lærer  i  Davis  amt  i  Utah,  som  lærer 
for  Utah  Network  for  Instructional  Television,  og  som  lærer 
for  BYU  College  and  Education.  Hun  arbejder  i  øjeblikket 
som  medlem  af  Kirkens  Board  of  Trustees  og  som  medlem 
af  bestyrelsen  for  Deseret  Book  Company  og  Deseret  Gym. 
Før  sin  kaldelse  fungerede  hun  som  andenrådgiver  til  Unge 
Pigers  præsidentinde,  Ruth  Funk,  1972-78,  samt  som  med- 
lem af  komiteen  for  undervisningsplanlægning  og  for  sam- 
ordning af  de  unges  aktiviteter. 

Hun  voksede  op  i  Glenwood,  Alberta,  Canada  og  er  gift 
med  Heber  B.  Kapp.  □ 

Herfra  styres 

DEN  DANSKE  MISSION 


Goddag  det  er  Den  Danske 
Mission,  De  taler  med 
ældste  Beaumont'.  I  skyggen  af 
det  landskendte  Herlev  Syge- 
hus ligger  missionskontoret  i  et 
nyt  kontorbyggeri.  På  kontor- 
ene hersker  der  konstant  travl- 
hed og  telefonerne  ringer  ofte. 

Ofte  er  det  missionærer  eller 
medlemmer  der  ringer,  men  og- 
såmange  skoleelever  og  andre 
interesserede  slår  nummeret  op 
i  telefonbogen. 

Missionspræsident  Spencer 
Greer  er  selvfølgelig  leder  på- 
kontoret,  hvor  der  for  tiden  og- 
så arbejder  et  missionærægte- 
par og  fem  ældster. 

For  mange  medlemmer  har 
ordet  'missionskontoret'  en  ma- 
gisk klang.  Det  stammer  fra  ti- 
den før  der  var  stave  i  Dan- 
mark, hvor  missionskontoret 
var  centrum  for  alle  Kirkens 
aktiviteter  i  Danmark. 
- 1  dag  er  det  missionskontorets 
hovedopgave  at  lede  missione- 
ringen i  Danmark,  fortæller 
præsident  Greer,  men  Island  og 
Grønland  hører  også  med  til 
Den  Danske  Mission.  I  Island 
er  der  et  distrikt,  som  klarer  de 
fleste  opgaver  selv,  men  jeg  skal 
fx  stadig  underskrive  anbefalin- 
ger for  medlemmer,  der  skal  til 
templet  for  første  gang. 

Missionærer  får  cykler  af 
missionen 

Omlægningen  af  missionæ- 
rernes udgifter,  der  blev  omtalt 
i  Kirkenyt  i  marts,  og  som 
højst  skulle  være  350  US-dol- 
lars  har  betydet  at  missionskon- 
toret må  yde  en  ekstra  indsats. 

-  De  store  ændringer  i  finan- 
cieringen af  fuldtidsmissionæ- 
rerne  trådte  i  kraft  1 .  januar  i 
år,  beretter  missionspræsiden- 
ten.  Nu  modtager  en  missionær 
ikke  længere  en  check  hjemme- 
fra hver  måned.  Pengene  skal 
nu  indbetales  til  Kirken,  der 


Præsident  Greer  på  kontoret  i  Herlev.  Halvdelen  af  tiden  rejser  han 
rundt  i  missionen. 


hver  måned  overfører  et  samlet 
beløb  til  missionen  til  dækning 
af  missionærernes  udgifter. 

-  Ud  af  dette  beløb  betaler 
missionen  husleje  og  rejseudgif- 
ter og  stiller  en  cykel  til  rådig- 
hed for  hver  enkelt  missionær. 

Disse  udgifter  fordeles  lige- 
ligt på  alle  missionærer,  fortæl- 
ler præsident  Greer,  hvorefter 
restbeløbet  udbetales  til  den  en- 
kelte missionær  til  dækning  af 
udgifter  til  mad,  frimærker  og 
andre  nødvendigheder. 

-  Missionen  har  indgået  en 
aftale  med  DSB,  således  at  når 
missionærerne  skal  rejse  til  en 
anden  del  af  landet,  på  grund 
af  forflyttelse  eller  for  at  deltage 
i  konferencer,  så  får  de  blot  en 
rekvisition  til  DSB.  En  gang 
om  måneden  får  vi  så  en  opgø- 
relse fra  DSB,  og  aftalen  udlø- 


ser også  en  rabat  i  forhold  til 
forbruget. 

Billigere  at  være  missionær  i 
Danmark 

-  Da  det  koster  lidt  mere  end 
350  US-dollars  at  være  på  mis- 
sion i  Danmark,  er  det  faktisk 
blevet  lidt  'billigere'  at  være  på- 
mission  i  Danmark. 

- 1  den  forbindelse  kan  vi 
nævne  at  det  på  grund  af  be- 
sparelser i  missionærernes  rejse- 
udgifter og  madbudget  er  lyk- 
kedes at  holde  prisen  for  en 
mission  i  Danmark  uændret,  si- 
den jeg  kom  hertil  for  halvan- 
det år  siden,  fortæller  missions- 
præsident  Greer.  Og  det  er  pris- 
en i  dollars,  der  er  uændret, 
selv  om  dollaren  er  faldet  20- 
25  procent  i  værdi  i  den  sam- 
me periode. 


Missionskontoret  ligger  på  1.  sal. 

Stigende  interesse  for  at  hjæl- 
pe missionærerne 

-  Jeg  synes,  jeg  kan  fornem- 
me en  stigende  interesse  blandt 
medlemmerne  for  at  hjælpe  til  i 
missioneringen  og  for  at  hjælpe 
missionærerne.  Medlemmerne 
yder  en  helt  enestående  indsats 
med  middagsaftaler.  Det  er  en 
stor  hjælp  for  missionærerne 
rent  økonomisk,  men  også  for- 
di det  giver  en  øget  kontakt  til 
medlemmerne.  Og  denne  kon- 
takt er  uvurderlig  for  en  missio- 
nær. 

-  Jeg  vil  gerne  bede  medlem- 
merne om  at  have  maden  klar 
til  den  aftalte  tid,  så  missionæ- 
rerne kan  nå  at  spise  inden  for 
den  forholdsvis  korte  tid,  de 
må  blive  i  hjemmet. 

-  Vi  forsøger  også  at  gøre 
missionen  mere  åben  ved  bl.a. 

stallet  i  Danmark  har  ligget 
meget  stabilt  omkring  100  i  de 
sidste  20  år  med  små  udsving 
op  eller  ned. 

- 1  år  følger  vi  indtil  nu  gen- 
nemsnittet, oplyser  mission- 
spræsidenten.  En  årsag  er,  at  vi 
pga.  af  krigen  i  Golfen  indtil  nu 
ikke  har  missioneret  blandt 
flygtninge.  Sidste  år  døbte  vi 
bl.a.  en  ung  mand  fra  Litauen, 
som  nu  er  vendt  hjem  til  sit 
land.  Han  er  muligvis  det  første 
medlem  af  Kirken  i  sit  land. 

I  hele  Vesteuropa  udgjorde 
flygtninge  omkring  30  procent 
af  de  nydøbte  sidste  år,  og  det 
ligger  på  samme  niveau  i  Dan- 
mark. 

-  Jeg  tænker  tit  på  Peter  O. 
Hansen,  der  bragte  evangeliet 
til  Danmark.  Han  mødte  Kir- 
ken udenfor  Danmark.  Lad  os 
derfor  betragte  de  udlændinge, 
som  kommer  ind  i  Kirken  i 
Danmark,  som»Peter  O.  Han- 
sen'er«  for  deres  lande,  opfor- 
drer missionspræsident  Greer. 

Flere  missionærer  i  Danmark 

I  den  seneste  tid  er  der  lang- 
somt kommet  flere  missionærer 
til  Den  Danske  Mission.  Den 
1.  april  1991  var  der  133  mis- 
sionærer i  missionen,  hvoraf  de 
1 0  arbejder  i  Island.  □ 
Sv.  Aage  Andersen 


På  kontoret  arbejder  der  7  mis- 
sionærer. 


at  lade  missionærerne  blive  i 
længere  tid  i  det  samme  områ- 
de, fortæller  præsident  Greer. 
En  anden  af  missionens  udad- 
vendte aktiviteter  er  'Musik  og 
en  Åndelig  tanke'  hver  søndag 
aften  i  kirken  på  Priorvej  i  Kø- 
benhavn. 

Flere  døbes  på  grund  af  hen- 
visninger 

I  mange  år  skyldes  omkring 
30  procent  af  dåbene  i  Dan- 
mark henvisninger  fra  medlem- 
merne. I  oktober  kvartal  i  1990 
sprang  denne  andel  op  til  70 
procent.  Det  er  en  udvikling  i 
den  rigtige  retning. 

Sidste  år  (1990)  blev  der 
døbt  132  mennesker  i  Dan- 
mark, og  man  skal  helt  tilbage 
til  1960erne  for  at  finde  et  år, 
hvor  der  blev  døbt  flere.  Dåb- 


Missionens  hjerte.  Tavlen  med  alle  missionærerne.  Her  afgøres  for- 
flyttelser. 

Mormon  forum 


HVORDAN  OPMUNTRER  MAN  BØRN 
TIL  AT  LÆSE  MORMONS  BOG? 

Hvordan  vi  gjorde  det:  


Giv  mig  en  Mormons  Bog 
i  billeder 

Da  jeg  var  7  år  gammel,  be- 
gyndte jeg  for  første  gang  at  læ- 
se i  Mormons  Bog.  Far  og  mor 
lånte  mig  Mormons  Bog  i  bille- 
der. Jeg  ville  gerne  læse  i  den, 
for  jeg  syntes  billederne  og 
teksten  var  spændende.  Så  da 
jeg  fik  en  Mormons  Bog  i  bille- 
der som  dåbsgave,  blev  jeg 
glad. 

Da  jeg  var  10  år,  blev  jeg  i 
Lykkepigeklassen  opfordret  til 
at  læse  Mormons  Bog  i  'nor- 
maludgaven'. Det  var  svært  at 
komme  i  gang,  men  læreren  fo- 
reslog, at  jeg  begyndte  i  3  Nep- 
hi  kap.  1 1 .  Det  var  virkelig 
spændende.  Jeg  kunne  næsten 
ikke  slippe  det.  Jeg  føler  mig 
virkelig  godt  tilpas  ved  at  læse  i 
Mormons  Bog.  Jeg  har  ofte 
læst  de  samme  kapitler  igen  og 
igen. 

Nu  læser  jeg  også  Mormons 
Bog  i  billeder  for  mine  mindre 
søskende. 

De  er  3,  4  og  9  år  gamle,  og 
de  kommer  selv  og  spørger,  om 
jeg  vil  læse  Mormons  Bog  for 
dem.  □ 

Cecilia  Holm  Larsen 

13  år,  Frederikshavn  Gren. 

Gør  Mormons  Bog  til 

din  egen  ven 

Når  man  som  jeg  underviser 
børn  i  Kirken  og  hjemme,  er 
der  stor  mulighed  for  at  give 
børnene  en  begejstring  for 
Mormons  Bog.  Ved  at  vise  be- 
gejstring selv  og  fortælle  børne- 
ne alle  de  dejlige  beretninger, 
der  findes  i  bogen,  bliver  de  og- 
så begejstrede  for  den.  Det  er 
spændende  og  dramatiske  og 


vidunderlige  historier,  som  fan- 
ger børnene,  lige  fra  de  er  gan- 
ske små.  Især  hvis  børnene 
mærker,  at  denne  bog  betyder 
noget  for  mig. 

Den  følger  med  mig,  uanset 
hvor  jeg  er:  På  ferie,  i  Kirken, 
på  hospital,  den  er  min  'ven', 
som  jeg  ikke  kan  undvære. 
Derfor  bliver  børnene  også  in- 
teresserede i  den.  I  primary  op- 
fordrer vi  alle  børn  til  at  have 
deres  egen  Mormons  Bog,  uan- 
set om  det  er  den  med  billeder 
eller  den  anden. 

Lad  børnene  sidde  og  læse 
under  nadvermødet  i  den.  Lad 
dem  forstå,  at  den  følger  med 
dem,  når  de  går  til  kirke.  Jeg 
elsker  Mormons  Bog,  og  jeg 
har  gennem  den  fået  megen 
trøst  og  glæde.  □ 
Lis  Steffensen 
(mor  til  5  børn) 
Primary  præsidentinde  i 
Aalborg  Ward. 


Lis  Steffensen. 


Lad  Mormons  Bog  på- 
virke hele  dagen 

Min  søn  Andreas  på  5  år  og 
jeg  begynder  hver  morgen  efter 
familiebønnen  med  at  læse  en 
historie  fra  skriften.  Mormons 
Bog  i  billeder  har  vi  læst  man- 


Jette  Schmitz  med  Andreas. 


ge  gange,  og  jeg  har  opdaget,  at 
denne  vane  påvirker  hele  vores 
dag  på  en  positiv  måde.  Det 
påvirker  hans  forhold  til  Mor- 
mons Bog  at  se,  at  jeg  holder 
meget  af  bogen,  og  det  giver 
mange  positive  oplevelser  for 
ham,  når  vi  kan  tale  om  spæn- 
dende beretninger  fra  bogen.  □ 
Jette  Schmitz 
Aalborg  Ward 

Læs  højt  af  Mormons 
Bog  på  sengekanten 

Vi  begyndte  allerede,  mens 
børnene  var  små  med  at  læse 
højt  for  dem  om  aftenen  på 
sengekanten  Mormons  Bog  i 
billeder.  Vi  har  opmuntret  dem 
til  at  læse  Mormons  Bog,  før  de 
blev  rykket  op  i  AP  og  UP. 
Det  har  de  også  gjort  allesam- 
men, og  en  af  vore  drenge  læste 
den  faktisk,  før  han  blev  døbt. 
Vi  har  selv  prøvet  at  være  et 
eksempel  for  dem  ved  at  lade 
dem  se,  at  vi  også  læser  i  skrif- 
terne hver  dag,  og  ved  at  vi  al- 
tid har  skrifterne  liggende  frem- 
me. I  den  sidste  tid  er  vi  be- 
gyndt med  at  vælge  et  emne 
hver  uge  og  hænge  det  op  med 
skriftsteder  på  køleskabet  hver 


uge.  Vi  udveksler  også  forslag 
til  at  anvende  emnerne  i  daglig- 
dagen. 

Seminarundervisningen  har 
også  været  til  stor  hjælp  for  vo- 
res børn  til  at  lære  Mormons 
Bog  at  kende.  □ 
Ingegerd  Vestbø 
Aalborg  Ward 

Hyg  jer  sammen  om- 
kring Mormons  Bog 

Det  vigtigste,  når  man  taler 
om  at  opmuntre  sine  børn  til  at 
læse  i  skrifterne  er,  at  man  selv 
holder  af  skrifterne  og  læser  i 
dem.  Man  er  nødt  til  at  vise  si- 
ne børn,  at  man  selv  elsker 
Mormons  Bog,  for  at  give  dem 
et  ønske  om  at  komme  til  at 
holde  af  den. 

Kirken  har  lavet  nogle  glim- 
rende tegneseriebøger  om  bl.  a. 
Mormons  Bog,  som  jeg  bruger 
meget  til  de  mindste  af  vore 
fem  børn. 

Det  har  også  vist  sig,  at  når 
de  senere  skal  vælge  en  lektie 
f.eks  til  en  familieaften,  er  det 
denne  bog,  de  vælger,  og  selv 
om  de  kender  historierne,  el- 
sker de  at  høre  dem  igen  og 
igen,  netop  fordi  de  genkender 
dem.  Det  er  vigtigt,  når  børn 
begynder  at  læse,  at  opfordre 
dem  til  selv  at  studere  Mor- 
mons Bog,  meget  gerne  allere- 
de fra  de  begynder  i  første  klas- 
se, bare  et  par  vers  hver  dag. 
Hvis  man  sidder  ved  siden  af 
dem  og  hjælper  med  de  svære 
ord,  og  samtidig  hygger  med 
dem,  vil  det  blive  til  en  stund, 
de  vil  komme  til  at  sætte  stor 
pris  på  og  glæde  sig  til  hver 
dag.  Det  har  vist  sig  hjemme 
hos  os.  □ 
Annette  Reuter 
Allerød  Ward 

Danske  missionærer 
med  i  ny  ordning 


Tegn  historierne  fra 
Mormons  Bog  og  tal  om 
dem 

Mormons  Bog  har  altid  be- 
tydet meget  for  vores  familie. 
Da  børnene  (Lea  11,  Maria  12, 
Rachel  14),  var  små,  læste  vi 
de  mest  spændende  steder  højt. 
Vi  tegnede  illustrationer  til  det, 
der  blev  læst,  siddende  sammen 
omkring  vores  spisebord.  Det 
var  en  stor  åndelig  styrke  for 
os,  da  vi  læste  Mormons  Bog 
sammen  som  familie  for  ca.  3 
år  siden.  Vi  læste  ca.  5  vers 
hver  på  skift  og  talte  om  det,  vi 
havde  læst.  Vi  kom  ind  på 
utroligt  mange  seriøse  samtaler, 
og  vi  blev  knyttet  tæt  sammen 
på  denne  måde.  Det  tog  os  1 
1/2  år.  Da  vi  var  nået  til  vejs 
ende,  afsluttede  vi  på  en  speciel 
måde.  Hver  fik  lov  til  at  ud- 
trykke sin  oprigtige  mening  om 
Mormons  Bogs  sandhed,  ud  fra 
det  vi  havde  læst.  Vi  var  alle 
enige  om,  at  den  måtte  være 
sand.  Så  knælede  vi  ned  og  bad 
om,  at  Gud  ville  bekræfte  vores 
overbevisning.  En  fredfyldt  ånd 
fyldte  stuen,  alle  udtrykte  bag- 
efter, at  de  havde  følt  Gud  be- 
kræfte, at  Mormons  Bog  var 
sand. 

Siden  har  vi  købt  Mormons 
Bog  på  bånd,  det  var  i  en  pe- 
riode enstor  inspirationskilde 
især  for  den  mindste.  For  tiden 
læser  vi  Bibelen.  Vort  store  mål 
er  at  læse  alle  4  standardværker 
sammen  som  familie,  og  jeg 
glæder  mig  allerede  til,  at  vi 
sammen  skal  læse  Mormons 
Bog  igen.  □ 
Finn  D.  Larsen 
Københavns  2.  ward. 


Finn  Dalum  Larsen. 


Grethe  Buskov  Stendal 


Bær  vidnesbyrd  om  Mor- 
mons Bog  for  børnene 

For  det  første  har  jeg  selv 
læst  Mormons  Bog  flere  gange 
med  stor  glæde  og  begejstring. 
Dernæst  har  jeg  båret  vidnes- 
byrd for  mine  3  børn  på  5,  7 
og  8  år  om  Mormons  Bogs 
sandhed.  Hver  af  børnene  har 
tidligt  i  deres  liv  fået  en  illustre- 
ret Mormons  Bog,  så  de  hver 
især  kan  følge  med  i  bogen  og 
se  billederne,  når  vi  læser.  Vi 
har  som  regel  bøgerne  med  til 
nadvermøderne,  og  børnene 
spørger  ofte  efter  dem.  Under 
møderne  genopfrisker  de,  hvad 
vi  har  læst  for  dem  og  de  er 
derfor  mere  rolige.  De  2  ældste 
børn  har  nu  hver  fået  deres 
egen  rigtige  Mormons  Bog.  Vi 
har  også  Mormons  Bog  på 
bånd. 

Børnene  kan  godt  lide  at  føl- 
ge med  i  deres  egne  bøger, 
mens  de  lytter  til  bånd,  og  sam- 
tidig bliver  deres  læsefærdighed 
bedre.  □ 

Grethe  Buskov  Stendal 
Allerød  Ward 


Kort  sagt: 

i  Giv  hvert  barn  Mor- 
I  mons  Bog  i  billeder. 

O  Bær  vidnesbyrd  om 
™  Mormons  Bog. 

3 Tegn  historierne  fra 
Mormons  Bog  og 
tal  om  dem. 

A  Gør  Mormons  Bog  til 
■  din  ven. 


Anja  Bjerre  fra  Københavns  4.  ward 

Det  Første  Præsidentskab 
har  bestemt,  at  danskere 
der  udsendes  som  fuldtidsmis- 
sionærer  også  skal  omfattes  af 
det  loft  på  350  US-dollars  pr. 
måned,  der  har  været  gældende 
for  amerikanske  og  canadiske 
missionærer  i  nogen  tid. 

Den  1.  januar  1991  trådte 
denne  regel  i  kraft  for  for  fuld- 
tidsmissionærer  fra  USA  og 
Canada.  Men  med  virkning  fra 
1.  marts  er  missionærer  fra  Eu- 
ropa, Australien,  New  Zealand, 
Puerto  Rico  og  Sydafrika  også 
omfattet  af  denne  ordning. 

Udgiften  ved  at  være  på  mis- 
sion er  meget  forskellig,  afhæn- 
gig af  hvor  man  arbejder.  De 
billigste  missioner  er  Samoa  og 
Fiji-øerne,  hvor  det  kun  koster 
80-90  dollars  pr.  måned.  Andre 
missioner  koster  helt  op  til  700 
dollars  pr.  måned.  De  fleste 
danske  missionærer  virker  i  Eu- 


ropa og  Nordamerika,  hvor 
missionerne  betragtes  som  'dy- 
re', dvs.  over  gennemsnittet. 

Der  skal  højst  betales  350 
dollars 

Det  fremgår  i  øvrigt  af  brev- 
et fra  Det  Første  Præsidentskab 
at  de  350  dollers  er  det  maksi- 
male beløb  til  omkostninger  i 
forbindelse  med  missionerin- 
gen. I  missioner,  hvor  udgiftsni- 
veauet er  lavere,  skal  missionæ- 
rerne kun  betale  de  faktiske 
omkostninger. 

Hvordan  den  nye  ordning 
skal  administreres  er  endnu  ik- 
ke fastlagt,  men  ældste  Ross  på 
missionskontoret  i  København 
fortæller,  at  han  opkræver  det 
samme  beløb  fra  de  danske 
missionærer,  som  han  tilbage- 
holder fra  udenlandske  missio- 
nærer. □ 

Sv.  Aage  Andersen 

Nordby  kirke  på  Fanø,  hvor  Esbjerg  wardskor  sang. 


Esbjerg  wardskor  synger  i  folkekirke 


Den  19.  oktober  1990  gav 
Esbjerg  wards  kor  og  soli- 
ster fra  kirken  en  koncert  i 
Nordby  Kirke  på  Fanø.  Hvor- 
dan kunne  det  nu  gå  til?  Det 
tog  sin  begyndelse  i  1989.  Da 
blev  korets  dirigent,  bror  Jan 
Rohde  Pedersen,  ansat  på  Fanø 
Musikskole,  og  blev  samtidig 
dirigent  for  skolens  kor. 

Når  han  nu  var  dirigent  for 
2  kor,  var  det  jo  nærliggende  at 
invitere  Fanø  Koret  til  at  synge 
sammen  med  Kirkens  kor  til 
vor  julekoncert  i  december 
1989.  Fanikkerne  var  noget 
skeptiske  overfor  forslaget,  og 
der  dukkede  kun  6  af  korets 
medlemmer  op  til  julekoncer- 
ten. De  seks  sang  med,  og  de 
syntes,  at  de  havde  haft  en  gan- 
ske vidunderlig  aften.  Det  gik 
de  hjem  og  fortalte  resten  af 


korets  medlemmer,  og  det  blev 
hurtigt  kendt  over  hele  øen, 
hvor  godt  det  havde  været  at 
synge  sammen  med  »Mormo- 
nerne«. 

VILLE  IKKE  HAVE 
MORMONER  I  KIRKEN 

I  løbet  af  1990  henvendte 
»Fanø  Kommunes  styrelse  for 
kulturens  fremme  i  Sønderho« 
sig  til  Jan  Pedersen  for  at  få 
wardets  kor  til  at  lave  en  kon- 
cert lig  julekoncerten.  Man 
enedes  om,  at  koncerten  skulle 
finde  sted  i  Sønderho  Kirke,  og 
at  Fanø  Koret  skulle  medvirke. 
Få  uger  før  koncerten  skulle 
opføres,  meddelte  sognepræsten 
i  Sønderho,  at  han  ikke  ønske- 
de, at  mormoner  skulle  synge  i 
hans  kirke.  Man  var  så  nødt  til 
at  flytte  koncerten  til  det  nær- 
liggende forsamlingshus.  Denne 


beslutning  bragte  sindene  i  op- 
rør både  blandt  Fanø  Korets 
medlemmer  og  andre  øboere. 
Det  bevirkede  så,  at  sognepræ- 
sten i  Nordby  stillede  Nordby 
Kirke  til  rådighed  for  koncer- 
ten. 

Et  par  timer  før  koncerten 
skulle  der  øves  i  Nordby  Kirke, 
og  da  koret  ankom,  var  kirken 
åben,  men  elektriciteten  var  af- 
brudt, og  der  var  ingen  adgang 
til  hovedafbryderen.  Musikfor- 
manden gik  ud  for  at  ringe  til 
kirketjeneren.  Udenfor  på  ga- 
den var  der  en  kvinde,  som 
henvendte  sig  til  hende  og 
spurgte,  om  hun  kunne  hjælpe. 
Hun  fortalte  så,  at  hun  ikke 
vidste,  hvor  den  nye  kirketjener 
boede,  men  hun  kendte  den 
tidligere,  og  de  drog  så  hen  til 
ham.  Han  kunne  fortælle,  at 


den  nye  kirketjener  var  bort- 
rejst, men  at  han  vidste,  hvor 
nøglen  til  hovedafbryderen  var 
gemt.  Han  fulgte  med  tilbage  til 
kirken,  og  sørgede  for,  at 
strømmen  blev  sluttet  til,  så  det 
medbragte  el-piano  kunne  be- 
nyttes. Hvis  den  fremmede 
kvinde  ikke  havde  henvendt  sig 
til  musikformanden,  havde 
man  ikke  fået  fat  i  nøglen,  og 
koncerten  kunne  ikke  være  ble- 
vet afviklet. 

FANIKKERNE 
BEGEJSTREDE 

Koncerten  blev  en  oplevelse 
både  for  vort  kor  og  vore  soli- 
ster, men  også  for  de  ca.  70  be- 
talende gæster.  Jan  Rohde  Pe- 
dersen følte,  at  det  sammensat- 
te kor  ydede  en  præstation  helt 
ud  over  det  sædvanlige.  Vestjy- 
der giver  ikke  umiddelbart  ud- 
tryk for  den  store  begejstring, 
men  de  der  overværede  kon- 
certen, har  overfor  venner  og 
bekendte  fortalt  om  den  gode 
oplevelse,  de  havde  i  Nordby 
Kirke  den  19.  oktober  1990. 

Til  vor  julekoncert  i  decem- 
ber 1 990  var  det  ikke  noget 
problem  at  få  så  godt  som  hele 
Fanø  Koret  til  at  medvirke,  og 
de  var  ovenud  begejstrede  for 
det  brede  program,  som  var 
under  kompetent  ledelse  af  mu- 
sikformand Elisabet  Pedersen. 
Denne  gang  fulgte  der  også  en 
lille  skare  med  fra  Fanø  for  at 
høre  på.  Både  sangerne  og  gæ- 
sterne havde  nydt  koncerten  og 
samværet  med  kirkens  med- 


Jan  Pedersen,  der  leder  wardskoret. 

Kirken  fremsætter  udtalelse 
om  abort 


Kirken  har  fremsat  en  ny  udtalelse  om  abort  den 
11.  januar  1991. 


lemmer  bagefter. 

En  af  Fanø  Korets  mandlige 
medlemmer  havde  taget  en  pje- 
ce med  Joseph  Smith's  vidnes- 
byrd med  hjem.  Han  syntes  at 
historien  var  fantastisk,  men 
han  havde  bemærket,  at  den 
gjorde  folk  lykkelige.  Han  læser 
nu  Mormons  Bog. 

MORMONKORET  MED 
VED  JUBILÆUM 

1 1991  fejrer  Fanø  250-året 
for  at  øen  købte  sig  fri.  I  den 
anledning  holder  man  en  kor- 
uge i  Nordby.  Fanø  Koret  er 
naturligvis  selvskreven  til  at 
være  med,  men  det  ønsker  at 
deltage  sammen  med  dets  »for- 
lovede« fra  Esbjerg.  Der  er  nu 
knyttet  gode  bånd  mellem  de 
sidste  dages  hellige  i  Esbjerg  og 
vore  naboer  på  Fanø. 

Jan  Pedersen  er  også  diri- 
gent for  Vesterhavskoret  i  Es- 
bjerg. Korets  medlemmer  var 
inviteret  med  til  at  overvære  ju- 
lekoncerten, men  kun  et  par 
stykker  havde  mod  til  at  kom- 
me. De  drog  så  hjem  og  fortal- 
te resten  af  kormedlemmerne, 
at  de  var  gået  glip  af  en  god 
oplevelse,  og  nu  vil  koret  gerne 
deltage  i  et  arrangement  i  kir- 
ken. 

Vi  er  ikke  uvante  med  at  ha- 
ve gæster  med  i  vore  musikar- 
rangementer. Medens  bror 
Carl- Johan  Grabe  var  dirigent 
for  Esbjerg  Underholdningskor, 
deltog  dette  kor  ved  2  julekon- 
certer. 

STEMNINGEN 
SKAL  ÆNDRES 

I  Esbjerg  arrangerer  Folke- 
kirken og  en  række  frikirker 
hvert  år  en  fælles  julekoncert.  I 
1990  var  wardets  kor  også  til- 
meldt arrangementet,  men  præ- 
sterne ved  den  kirke,  hvor  kon- 
certen skulle  afholdes,  ville  ikke 
have  vort  kor  nævnt  i  program- 
met. Nu  har  vi  planlagt  en  ræk- 
ke musikaftener  i  løbet  af 
1991,  og  inviteret  alle  kor  i  Es- 
bjerg -  også  kirkekor  -  til  at 
medvirke.  Vi  føler,  at  det  er 
nødvendigt,  at  vi  rækker  vore 
hænder  ud  til  andre  for  at  være 
imødekommende  og  vise  god 
vilje,  og  for  at  udbrede  kend- 
skabet til  kirken  og  korrigere 
misforståelser.  □ 


1 lyset  af  den  store  offentlige 
interesse  i  spørgsmålet  om 
abort,  bekræfter  vi  igen,  at  Jesu 
Kristi  Kirke  af  Sidste  Dages 
Hellige  konsekvent  har  modsat 
sig  provokeret  abort.  For  mere 
end  et  århundrede  siden  adva- 
rede Det  Første  Præsidentskab 
mod  dette  onde. 

Vi  har  gentagne  gange  rådet 
mennesker  overalt  til  at  vende 
sig  bort  fra  denne  ødelæggende 
praksis,  abort,  af  hensyn  til  per- 
sonlig eller  social  bekvemme- 
lighed. 

Kirken  anerkender,  at  der 
kan  være  sjældne  tilfælde,  hvor 
abort  kan  være  berettiget  -  til- 
fælde, hvor  en  graviditet  skyl- 
des incest  eller  voldtægt;  når 
kvindens  liv  eller  helbred  af 
kompetente  lægelige  myndighe- 


der skønnes  at  være  alvorligt 
truet;  eller  når  kompetente  læ- 
gelige myndigheder  fastslår,  at 
fosteret  har  alvorlige  mangler, 
der  forhindrer  spædbarnet  i  at 
overleve  fødslen.  Men  det  er 
ikke  automatiske  årsager  til  en 
abort.  Selv  i  disse  tilfælde  bør 
forældrene  først  overveje  abort, 
efter  at  de  har  talt  med  hinan- 
den, med  deres  biskop  og  har 
modtaget  guddommelig  be- 
kræftelse gennem  bøn.  Provo- 
keret abort  er  fundamentalt  i 
modstrid  med  Herrens  befaling: 
'Du  skal  ikke  stjæle,  ej  heller 
bedrive  hor,  ej  heller  slå  ihjel 
eller  gøre  noget  sådant'  (L&P 
59:6).  Vi  opfordrer  indtrængen- 
de alle  til  at  holde  menneskeliv 
helligt,  og  derved  opnå  den 
lykke,  der  er  lovet  dem,  der 


holder  Herrens  befalinger. 

Jesu  Kristi  Kirke  af  Sidste 
Dages  Hellige  har  som  kirke 
ikke  støttet  eller  modsat  sig 
konkrete  lovforslag  eller  offent- 
lige demonstrationer  i  forbin- 
delse med  abort. 

Da  dette  spørgsmål  sikkert 
vil  blive  rejst  i  alle  stater  i  USA 
og  i  mange  andre  lande  i  ver- 
den, hvor  Kirken  er  organise- 
ret, er  det  ikke  hensigtsmæssigt, 
at  Kirken  tager  stilling  til  et 
konkret  lovforslag  om  dette  al- 
vorlige emne.  Men  vi  opfordrer 
fortsat  vore  medlemmer  som 
borgere  i  deres  samfund  til,  at 
lade  deres  stemme  blive  hørt 
på  passende  og  lovlige  måder, 
der  vil  afspejle  deres  tro  på  li- 
vets hellighed.'  □ 
Ensign,  marts  1991. 


KIRKENYT 

9 


Præsident  Svend  Svendsens 
sidste  ønske:  Giv  pengene  til 
Den  Danske  Mission 


Den  23.  januar  1991  døde 
præsident  Svendsen  af 
kræft,  65  år  gammel,  i  sit  hjem 
i  Provo  i  Utah. 

Præsident  Svendsen  bad  før 
sin  død  om  at  man  i  stedet  for 
blomster  sendte  pengene  til 
Den  Danske  Mission.  Søster 
Svendsen  ønsker  at  give  dette 
budskab  videre  til  Kirkens 
medlemmer  i  Danmark.  I  skri- 
vende stund  er  der  allerede  ind- 
samlet et  stort  beløb,  som  vil 
blive  videregivet  til  mission- 
spræsident  Greer. 

Præsident  Svendsen  voksede 
op  i  Silkeborg  og  flyttede  til 
Odense  i  1939.  Han  blev  fær- 
dig med  sin  handelsuddannelse 
i  1943  og  begyndte  derefter  at 
arbejde  i  bilbranchen. 

Præsident  Svendsen  var  også 
aktiv  som  modstandsmand  i  de 
sidste  2  år  af  2.  verdenskrig. 

Efter  sin  omvendelse  til  Kir- 
ken i  1949,  flyttede  han  i  1951 
sammen  med  sin  familie  til 
Provo,  hvor  familien  har  boet 
siden  da. 

I  1959  begyndte  han  sit  eget 


engrosfirma  indenfor  bilreserve- 
dele, og  fortsatte  med  denne 
virksomhed  i  25  år. 

I  Kirken  tjente  han  som  bi- 
skop, højrådsbroder  og  som 
rådgiver  i  BYUs  2.  stav  i  godt 
6  år.  I  1984  blev  præsident 
Svendsen  sammen  med  sin 
hustru  Jytta  kaldet  til  at  tjene 
som  missionspræsident  i  Dan- 
mark. 

Kirkenyt  har  talt  med  søster 
Svendsen,  som  sender  sine  kær- 
ligste hilsener  til  alle  i  Dan- 
mark. Hun  fortæller:  -  Præsi- 
dent Svendsen  blev  meget  syg  i 
november  måned  og  blev  ind- 
lagt to  gange.  Her  blev  han  rin- 
get op  af  ældste  Neal  Maxwell, 
som  kom  på  besøg.  Han  spurg- 
te om  præsident  Svendsen  ville 
have  en  velsignelse,  hvilket  han 
indvilligede  i. 

-  Efter  velsignelsen  sagde 
ældste  Maxwell,  at  han  havde 
sagt  to  ting  i  velsignelsen,  som 
han  aldrig  havde  sagt  til  noget 
menneske  før.  »Saml  din  fami- 
lie sammen  og  giv  dem  hver  en 
velsignelse«  og  »Herren  har  et 

Præsident  Svendsen  i  Falkonercentret 


Præsident  og  søster  Svendsen 

stort  og  vidunderligt  arbejde  for 
dig.  Du  har  arbejdet  så  hårdt 
for  at  tjene  i  riget  her  på  jorden 
som  du  kunne,  og  du  havde 
travlt,  men  du  vil  få  endnu  me- 
re travlt  på  den  anden  side«. 

-  Fredag  mellem  jul  og  nytår 
var  det  eneste  tidspunkt,  hvor 
præsident  Svendsen  var  rask 
nok  til  at  tale  til  sin  familie. 
Han  samlede  dem  sammen  i  to 
timer  og  underviste  sine  børne- 
børn. Han  sagde:  »Det  vigtigste 
du  kan  gøre  her  i  livet  er  at  ad- 
lyde din  Himmelske  Fader  og 
dine  forældre.  Lyt  altid  til  pro- 
fetens røst  og  læs  Det  Første 
Præsidentskabs  budskab  i  Stjer- 
nen hver  måned.«  Derpå  bar 
han  sit  vidnesbyrd,  hvorefter 
han  velsignede  sin  hustru,  sine 
to  sønner  og  sin  datter.  Alle  bar 
de  derefter  deres  vidnesbyrd,  og 
selv  børnebørnene,  som  sagde: 
»Det  er  ikke  så  frygteligt  at 
tænke  på,  når  man  tænker  på 
den  store  mulighed  du  får  for 
at  forkynde  evangeliet  der«  og 
»Herren  lukker  aldrig  døren  i 
uden  at  åbne  et  vindue«. 

Familien  Svendsen  bad  al- 
drig en  bøn  uden  at  bede  for 
Den  Danske  Mission  og  for  at 
Ånden  måtte  blødgøre  dansk- 
ernes hjerte. 

Præsident  Svendsens  store 
ønske  var  sammen  med  sin 
hustru  at  få  lov  til  at  vende  til- 


bage til  Danmark  på  en  missi- 
on, for  han  følte,  at  han  let 
kunne  være  blevet  her  og  have 
forkyndt  evangeliet  resten  af  sit 
liv,  men  sådan  skulle  det  des- 
værre ikke  gå. 

Præsident  Svendsen  var 
overordentlig  taknemmelig  for 
at  have  tjent  i  Danmark.  Det 
var  også  en  stor  glæde  for  ham 
at  have  et  barnebarn  på  missi- 
on i  Danmark,  ældste  Christian 
Svendsen. 

Præsident  Svendsen  ønskede 
at  alle  i  Danmark  skulle  vide, 
hvor  meget  han  elskede  dem. 
Han  sagde  altid,  at  den  største 
velsignelse,  som  han  nogen  sin- 
de fik,  var  muligheden  for  at 
drage  tilbage  til  Danmark  for 
at  tjene  det  danske  folk. 

Præsident  Svendsen  var  en 
kærlig  og  ligefrem  mand.  Han 
videregav  en  glæde  over  livet 
og  evangeliet  til  alle,  som  han 
mødte  og  tjente  sammen  med  i 
sin  præsidentperiode.  Mange 
vil  med  glæde  mindes  præsi- 
dent Svendsen  for  den  menne- 
skelige varme,  som  han  udstrå- 
lede og  delte  ud  af  både  til  høj 
og  lav.  Kirkenyt  sender  fra 
Danmark  sine  bedste  ønsker 
for  præsident  Svendsens  efter- 
ladte, og  udtaler  et: 
ÆRE  VÆRE  HANS  MIN- 
DE. 

Jeg  blev  prikket  på  skulderen,  hver  gang  jeg  gik  forbi 


Charlotte  Jensen  med  den  Mormons  Bog,  der  fik  hende  til  at  interessere  sig  for  Kirken. 


Første  gang  Charlotte  Jen- 
sen stiftede  bekendtskab 
med  Kirken  var  da  hendes 
orienteringslærer  i  9.  klasse 
havde  bedt  nogle  repræsentan- 
ter for  Mormonkirken  komme 
og  fortælle  hvad  de  troede  på. 

-  Jeg  husker  at  jeg  var  meget 
imponeret  over  så  godt,  den 
ene  af  missionærerne  talte 
dansk  trods  det  at  han  kun 
havde  været  i  Danmark  i  en 
måned.  Den  anden  missionær 
havde  været  her  i  tre  uger  og 
forstod  ikke  meget  af  det 
danske.  Der  var  også  en  dansk- 
er med,  men  de  virkede  alle  tre 
lidt  generte,  fortæller  Charlotte 
fra  Gilleleje. 

Charlottes  mor  der  på  den 
tid  arbejdede  i  Farum  i  nord- 
sjælland  kørte  hver  dag  med 


bussen  forbi  kirkebygningen  i 
Allerød,  og  en  dag  steg  der  to 
kvindelige  missionærer  på  i  ved 
kirken.  De  satte  sig  ved  siden 
af  Charlottes  mor,  der  var  i 
færd  med  at  hækle.  Efter  at  ha- 
ve beundret  hækletøjet  spurgte 
de  kvindlige  missionærer,  om 
Charlottes  mor  kendte  noget  til 
Kirken. 

-  Min  mor  svarede  at  hendes 
datter  kendte  lidt  til  Kirken, 
hvorpå  de  gav  hende  en  Mor- 
mons Bog,  som  hun  så  kunne 
give  mig,  fortæller  Charlotte 
Jensen. 

-  Da  min  mor  kom  hjem  og 
gav  mig  bogen,  spurgte  jeg, 
hvad  jeg  dog  skulle  med  den, 
og  jeg  stillede  den  straks  på  en 
hylde  i  mit  værelse. 

-  Men  der  skete  det  mærkeli- 


ge, at  hver  gang  jeg  kom  ud  på 
mit  værelse  og  gik  forbi  Mor- 
mons Bog,  der  stod  på  reolen, 
følte  jeg  ligesom  nogen  der 
prikkede  mig  på  skulderen. 
Først  troede  jeg  at  det  var  no- 
get, jeg  bildte  mig  ind,  men  det 
blev  ved,  fortæller  Charlotte. 

-  Til  sidst  kontaktede  jeg 
Sanne  Lund,  der  gik  på  den 
samme  skole  som  jeg  og  som 
var  mormon,  og  spurgte  hende 
om  jeg  ikke  måtte  komme  med 
hende  i  kirke.  Jeg  tror  nok  hun 
blev  lidt  overrasket. 

Charlotte  var  først  med  til  en 
af  de  firesides  der  blev  afholdt  i 
Helsingør  før  grenen  blev  dan- 
net, og  senere  kom  hun  i  kirke 
i  Allerød  Ward. 

Den  4.  marts  1990  blev 
Charlotte  døbt  og  et  halvt  år 


efter  blev  hendes  mor  døbt. 
Charlotte  er  i  dag  musikleder  i 
Primary  i  den  nydannede  gren  i 
Helsingør. 

-  Det  er  meget  spændende  at 
være  med  i  den  ny  gren.  Man 
føler  sig  som  en  slags  pioner. 
Det  er  utroligt  spændende,  slut- 
ter søster  Charlotte  Jensen.  □ 


Lær  hieroglyffer 
på  din  hjemme- 
computer 

Allen  J.  Fletcher,  ansat  ved 
Kirkens  Uddannelsessy- 
stem i  Alberta  i  Canada,  har 
for  nylig  modtaget  en  pris  for 
fremragende  software  om  ar- 
kæologi ved  den  internationale 
konference  om  software  til 
brug  ved  højere  uddannelser 
1990  afholdt  i  Atlanta  i  Geor- 
gia, USA. 

Allen  Fletcher  fik  prisen  for 
at  skrive  et  software-program 
til  computere,  mens  han  arbej- 
dede på  at  opnå  magistergra- 
den ved  University  of  Calgary. 

Programmets  formål  er  at 
undervise  i  egyptiske  hieroglyf- 
fer, og  det  giver  eleverne  mulig- 
hed for  at  lære  mange  af  sprog- 
ets aspekter  gennem  studiet  af 
indskriptioner  på  monumenter. 
I  softwaren  er  der  studiehjælp, 
oversættelser  og  quizzer. 

Programmet  blev  placeret 
som  nr.  11  ud  af  170  indsendte 
programmer  fra  hele  verden. 

Fletcher  tilhører  Alberta 
17th  Ward,  Calgary  Alberta 
West  Stake.  □ 
Church  News. 

Hvordan  styrer  du  medierne 
hjemme  hos  dig? 


Takket  være  elektronikkens 
vidundere,  kan  vi  ved  at 
tænde  for  en  enkelt  knap,  brin- 
ge en  verden  af  virkelighedstro 
lyd  og  farve  ind  i  vores  hjem. 

Verden  strømmer  ind  i  hjem- 
met gennem  TV,  radio,  video 
og  kassettebånd,  og  tilbyder  os 
en  forskellighed  af  underhold- 
ning og  undervisning,  som  man 
ikke  tidligere  har  set  i  menne- 
skehedens historie. 

Massemedierne  åbner  ube- 
grænsede muligheder  for  beri- 
gende oplevelser,  men  stiller  os 
også  overfor  udfordringer.  Hvis 
man  ikke  omhyggeligt  kontrol- 
lerer, hvad  man  ser  og  hører,  si- 
ger Kirkens  ledere,  at  en  hun- 
ger efter  underholdning  kan  fø- 


re til  spild  af  åndelighed,  tid  og 
helbred. 

I  denne  medieverden  anslåes 
det,  at  der  findes  mere  end 
50.000  videotitler  eller  hvad 
der  svarer  til  mere  end  10  år 
uafbrudt  videokigning.  Store 
videoforretninger  har  fra  8.000 
til  10.000  titler,  som  svarer  til 
mere  end  to  års  uafbrudt  video- 
kigning. 

Dave  Winston,  som  er  vice- 
præsident for  Entertainment 
Research  Group,  der  er  et 
SDH  filmstandard-undersøgel- 
sesfirma  i  Boca  Raton  i  Flori- 
da, anslår  at  der  laves  fra  350 
til  400  nye  film  og  op  til  600 
nye  videoer  hvert  år. 


1 

V 

Det  betyder,  at  et  menneske, 
som  begyndte  i  dag  teoretisk 
kunne  se  film  eller  video  24  ti- 
mer om  dagen  til  langt  på  den 
anden  side  af  årtusindskiftet  og 
aldrig  se  den  samme  film  to 
gange. 

Og  meget  af  det,  som  en 
person  vil  kunne  se,  er  af  tvivl- 
som værdi  for  sidste  dages  hel- 
lige. 

Ældste  M.  Russell  Ballard 
fra  De  Tolvs  Råd  har  ved  gene- 
ralkonferencen i  april  1989 
sagt:  'De  fleste  af  os  anerkender 
de  mange  fordele  og  udfordrin- 
ger, som  tv  byder  os  i  vor  mo- 
derne og  travle  verden. 

-  Men  gode  familier  står 
overfor  meget  store  udfordrin- 
ger i  forbindelse  med  kontrol- 
len af  tv  og  video  i  hjemmet. 

-  Desværre  er  meget  af  det, 
som  ses,  ikke  opløftende  og 
sundt,  men  voldeligt,  nedværdi- 
gende og  virker  ødelæggende 
på  de  moralske  værdier.  Denne 
form  for  tv  fornærmer  Herrens 
Ånd.  Derfor  advarer  jeg  mod 
sådanne  programmer. 

Bruce  R.  Olsen,  som  er  leder 
af  Kirkens  PR-afdeling  og  som 
er  stavspræsident,  fortæller  om 
sin  egen  vurdering  af  medier- 
ne:- Jeg  foreslår,  at  forældre 
kontrollerer  det,  som  de  kan 
kontrollere  og  underviser  i  de 
rette  principper.  Forældrene 
kan  så  også  selv  være  eksem- 
pler. Du  kan  ikke  fortælle  børn, 
at  de  ikke  må  se  en  film,  som 
du  så  selv  ser  bagefter. 

-  Når  jeg  ser  på  familierne  i 
min  stav,  siger  præsident  Olsen, 
så  synes  de,  som  har  succes  at 
have  en  række  af  sunde  aktivi- 
teter i  hjemmet  af  forskellig  art 
f.eks.  musik,  sport,  og  en  række 
andre  ting,  som  holder  dem  be- 
skæftiget. Det  er  mindre  sand- 
synligt, at  de  ser  tv. 

M.  Dalles  Burnett,  som  er 
professor  i  kommunikation  ved 
BYU  og  som  har  30  års  under- 
visningserfaring, fremhæver  be- 
tydningen af  at  modtage  oplys- 
ninger gennem  alle  former  for 
medier. 

-  Det  trykte  ord  er  stadig 
den  grundlæggende  informa- 
tionskilde i  vor  civilisation,  selv 
om  tv  er  mere  underholdende. 

-  Tv  er  en  stor  videregiver  af 


information.  Det  har  en  positiv 
virkning  på  familierne,  idet  vo- 
re børn  er  mere  vidende  om 
verdenen  og  dens  begivenheder. 

-  Tv  kan  ligeledes  videregive 
vort  samfunds  værdier  indenfor 
retfærdighed,  ærlighed  og  fami- 
liesamspil, hvis  vi  udvælger  det, 
som  vi  ser. 

TV  er  en  ensidig  kilde  til  ny- 
heder 

-  Når  mennesker  forsøger  at 
få  alle  deres  oplysninger  gen- 
nem tv,  gør  de  en  frygtelig  fejl- 
tagelse. Tv  er  simpelthen  ikke 
tilfredsstillende  som  den  eneste 
kilde  til  information  i  et  frit 
samfund. 

- 1  min  familie  fører  vi  om- 
hyggelig kontrol  med  tv.  Det 
kræver  mod  at  slukke  et  pro- 
gram for  teenagere,  men  hvis  vi 
fastsætter  gode  principper,  vil 
børnene  i  visse  tilfælde  selv 
slukke  for  et  program. 

Se  TV  og  bliv  fed 

Larry  A.  Tucker,  som  er  le- 
der af  BYUs  afdeling  for  fysisk 
træning,  har  fundet,  at  for  me- 
get tv-kiggeri  kan  skade  det  fy- 
siske helbred. 

Hans  seneste  undersøgelser 
tyder  på,  at  fedmen  øges  og 
konditionen  falder  med  et  øget 
tv-kiggeri.  Børn  synes  at  blive 
mere  ustabile,  mindre  fantasi- 
fulde og  mindre  moralistiske 
(dvs.  at  de  træffer  færre  valg 
baseret  på  moral),  og  er  mindre 
selvsikre,  når  de  ser  tv  mere 
end  to  timer  om  dagen. 

-  En  til  to  timers  tv  om  da- 
gen synes  i  orden,  men  tre  eller 
fire  timer  har  nogle  helt  be- 
stemte konsekvenser,  siger  br. 
Tucker. 

Er  vidne  til  18.000  mord 

Tv-vold  har  en  følsomheds- 
sløvende  effekt.  Den  gennem- 
snitlige teenager  har  set  18.000 
mord,  når  han  eller  hun  kom- 
mer i  gymnasiet. 

Familier  bør  fra  starten  fast- 
sætte regler,  som  børnene  klart 
forstår,  for  hvad  der  må  kom- 
me ind  i  hjemmet,  for  medier- 
ne påvirker  hjemmets  åndelig- 
hed. 

Tv  gør  folk  opmærksomme 
på  miljøet  og  de  hjemløses  pro- 


blemer. Men  den  bedste  sende- 
tid er  på  vej  ind  i  et  stigende 
moralsk  forfald,  som  viser,  og 
som  fortsat  vil  vise  os  vold, 
seksualitet  og  nøgenhed. 

Der  er  penge  i  umoraliteten 

Tv-  medieundersøgelser  vi- 
ser, at  offentligheden  ønsker 
denne  slags  programmer.  Og 


hvis  et  program  skaber  penge, 
så  vil  alle  lave  det. 

Indtil  mennesker  holder  op 
med  at  se  denne  slags  program- 
mer, så  vil  vi  fortsat  få  dem 
sendt. 

Vi  må  være  opmærksomme 
som  tv-forbrugere.  Vi  må  have 
styrke  til  at  undlade  at  se  visse 
programmer  og  til  at  sige  fra. 


1 .  Fastlæg  familiens  retningsli- 
nier for  at  undgå  upassende 
programmer,  musik  og  blade. 

2.  Planlæg  i  forvejen  hvilke 
programmer  der  skal  ses,  og 
hold  jer  så  til  planen. 

3.  Sluk  for  fjernsynet,  hvis  pro- 
grammet ikke  appellerer  til  dig. 

4.  Læs  for  jeres  børn  fra  gode 
bøger,  og  især  fra  skriften. 

5.  Søg  uddannende,  kunstneris- 
ke, musikalske  og  sunde  pro- 


grammer og  litteratur. 

6.  Planlæg  masser  af  sunde  ak- 
tiviteter for  børnene  indenfor 
musik,  sport,  kunst  og  hånd- 
værk. 

7.  Sæt  et  eksempel  som  foræl- 
dre ved  ikke  at  gøre  brug  af 
upassende  programmer,  littera- 
tur eller  musik. 

8.  Vær  i  harmoni  med  Ånden. 
Hvis  Ånden  bliver  bedrøvet,  så 
skift  program  (se  Moroni  7:16- 
19). 


1 .  Se  ikke  mere  end  to  timers 
tv  i  gennemsnit  pr.  dag. 

2.  Hold  ikke  op  med  at  dyrke 
motion  til  fordel  for  at  se  mere 
tv. 

3.  Tænd  ikke  for  tv  bare  for  ik- 
ke at  kede  dig,  eller  for  at  se 
programmer  mellem  det,  som 
du  har  planlagt  at  se. 

4.  Lad  ikke  tv  være  baby-sitter. 


5.  Vær  ikke  passiv  overfor 
børn,  som  ser  tv-programmer, 
som  du  ikke  finder  passende. 

6.  Lad  ikke  stå  til  og  opgiv  ik- 
ke at  kontrollere  brugen  af  me- 
dierne i  din  familie. 

7.  Stol  ikke  alene  på  tv  og  ra- 
dio i  forbindelse  med  aktuelle 
begivenheder.  □ 

Bælgfirugter 

-  sund  mad  -  billig  mad 

Forrådsideer  -  der  gør  dit 
forråd  spiseligt 


Lang  og  besværlig  tilbered- 
ning er  nok  det,  de  fleste 
vil  sige,  men  behøver  det  at 
være  sådan?  I  dag  har  vi  i  hus- 
holdningen mange  hjælpemid- 
ler til  vores  rådighed.  I  dette  til- 
fælde tager  vi  fryseren  til  hjælp. 
Vi  sætter  en  stor  portion  bøn- 
ner i  blød  natten  over  og  læg- 
ger derefter  bønnerne  i  fryse- 
ren. Derved  halveres  kogetiden 
og  man  skal  ikke  hver  gang, 
der  skal  bruges  bønner,  i  forve- 
jen tænke  på  iblødsætning. 

Kikærter,  som  også  er  en 
bønnesort,  behøver  ikke  en- 
gang at  blive  kogt!  Prøv  at  spi- 
se udblødte  kikærter  som  de  er. 
De  smager  dejligt.  De  rå  ud- 
blødte kikærter  er  desuden 
glimrende  til  'frikadeller'.  Ki- 
kærterne blendes/ males  til  en 
fars  med  æg,  rasp/havregryn 
og  krydderier.  Nemt  og  læk- 
kert. Alle  slags  linser  er  også- 
nem  mad.  De  behøver  nemlig 
slet  ikke  iblødsætning  og  koger 
hurtigt  møre  (25-30  min.) 

Høj  næringsværdi 

Ser  vi  på  kostens  sammen- 
sætning er  bønner  og  linser 
uovertrufne!  (se  skema  1)  For 
yderligere  at  forbedre  nærings- 
værdien kan  man  spire  bønner 
og  linser.  Særlig  egnede  til  for- 
målet er:  mungbønner,  brune 
linser,  azukibønner  og  tørrede 
(hele)  ærter.  En  udmærket  vej- 


ledning i  at  spire  findes  på  bag- 
siden af  Nutanas  Mungbønner. 
Se  desuden  spireskema. 

Bønner  og  linser  er  også  et 
udmærket  supplement  til  forrå- 
det. De  fylder  ikke  meget  og 
holder  sig  i  mindst  et  år  (soja- 
bønner 2  år).  Lærer  man  sig, 
hvordan  man  dyrker  spirer 
(prøv  også  med  hveden)  har 
man  desuden  friske  vitaminer 
på  sit  forråd.  Lav  evt.  en  liste 
med  varens  navn  og  'mindst 
holdbar'  dato  så  der  er  check 
påforrådet  og  intet  bliver  for 
gammelt. 

Forsøg  dig  frem 

I  dag  findes  der  mange 
spændende  produkter  på  mar- 
kedet. Prøv  dig  frem,  lidt  ad 
gangen  og  find  ud  af  hvad  din 
familie  kan  lide!  På  biblioteket 
findes  en  del  kogebøger  med 
opskrifter  på  bønner  og  linser. 
Eksperimenter  dig  frem,  det  er 
sjovt!  For  sjov  kan  du  også  så 
nogle  enkelte  frø  og  så  følge 
planternes  udvikling. 

Bønner  er  ikke  blot  sunde 
for  os.  Skærer  vi  ned  på  vores 
kødforbrug,  bliver  vi  ikke  blot 
sundere.  Der  bliver  også  mere 
mad  globalt  set,  idet  der  går  ca. 
7-10  kg.  planteprotein  til  at 
producere  1/2  kg.  kødprotein, 
n 

Christa  Larsen 

2  Ward,  Københavns  Stav 


Grønne  Flageoletter 

FLAGEOLETTER  er  små 
lysegrønne  bønner,  som  høstes, 
før  de  er  helt  modne. 

Bælgens  form  minder  om  en 
fløjte,  hvorfor  de  franske  bønd- 
er har  givet  dem  det  karakteris- 
tiske navn. 

De  har  en  særdeles  udsøgt 
smag  og  aroma  -  mild  og  nød- 
deagtig -  og  er  både  dekorative 
og  velsmagende  i  salater,  sup- 
per og  pureer. 

Flageoletsuppe 

Skyl  bønnerne  og  læg  dem  i 
blød  8-10  timer.  Brug  3  dele 
vand  til  1  del  bønner.  Koges  i 
ca.  30  minutter. 

1  løg 

2  porrer 

1  spsk.  Nutana  margarine 

1  1/2  dl  (125  g)  tørrede  FLA- 


GEOLETTER 
8  1/2  dl  urtebouillon 
2-4  spsk.  piskefløde 
1  spsk.  hakket  persille 
salt 

Hak  løget,  rens  og  skær  por- 
rerne i  stykker  (brug  så  meget 
som  muligt  af  det  grønne). 
Svits  løg  og  porrer  i  margarine 
i  ca.  10  minutter.  Tilsæt  de 
kogte  bønner  og  bouillon  og 
lad  det  småkoge  i  ca.  1  time,  til 
bønnerne  er  godt  møre  (tilsæt 
evt.  lidt  mere  vand). 

Kom  det  hele  i  en  blender 
sammen  med  fløde  og  persille. 

Smag  til  med  salt. 

Varm  suppen  op  igen,  men 
den  må  ikke  koge. 

Serveres  med  et  drys  persille 
og  evt.  en  klat  creme  fraiche. 

Butter  Beans 

BUTTER  BEANS  er  store 
hvide  bønner  med  en  udsøgt 
mild  og  fin  smag.  Bønnerne  bli- 
ver let  melede  efter  kogning  og 
smelter  'som  smør'  påtungen. 
Smagen  er  let  sødlig,  mild  og 
fin. 

BUTTER  BEANS  er  særde- 
les velegnede  i  salater,  gratiner, 
gryderetter  -  eller  naturel  med 
f.eks.  tomatsovs  til. 

Butter  Bean  Gratin 

Skyl  bønnerne  og  læg  dem  i 
blød  8-10  timer.  Brug  3  dele 
vand  til  1  del  bønner.  Vandet 
hældes  bort,  og  bønnerne  koges 

1  et  nyt  hold  vand  i  ca.  30  mi- 
nutter. Kogevandet  kasseres. 
(Kogetid  uden  iblødsætning  ca. 

2  timer). 

1  hakket  løg 
1  porre  i  skiver 

1  peberfrugt  i  tern 

2  spsk.  Nutana  margarine 
2  dl  (125  g)  tørrede  BUTTER 
BEANS 


1  ds.  (280  g)  majs 

1  glas  (280  g)  champignon 
(incl.  vand) 

3  dl  mælk 
3  æg 

2  dl  saltede,  knuste  kiks 
2  tsk.  Nutana  urtesalt 
rasp 

1  dl  revet  ost 

Løg,  porre  og  peberfrugt  svitses 
let  i  margarinen  (hvis  der  bru- 
ges friske  champignon  svitses 
disse  også  med). 

Alle  ingredienser  blandes 
undtagen  rasp  og  ost.  Kommes 
i  et  ildfast  fad  og  drysses  med 
rasp  og  ost. 

Bages  ved  180  i  50-60  min. 

Serveres  med  tomatsovs,  pil- 
lekartofler  og  råkostsalat. 


Grønne  Ærter 

Tørrede  GRØNNE  ÆR- 
TER er  en  kendt  og  elsket 
skandinavisk  speciali5tet.  De 
har  en  meget  karakteristisk 
smag  og  kan  bruges  som  alter- 
nativ til  gule  ærter. 
De  GRØNNE  ÆRTER  giver 
desuden  nogle  meget  velsma- 
gende spirer,  som  gør  dem  vel- 
egnede til  brug  i  salater  og  spi- 
reblandinger. 

Mors  Frikadeller 

1  dl  tørrede  GRØNNE  ÆR- 
TER 

1  dl  natur  ris 
1  dl  knust  hvede 
7  dl  vand 


1  1  /2  dl  malede  hasselnødder 
100  g  fint  revet  selleri 

1  finthakket  løg 

2  tsk.  salt 

1/2  tsk.  timian 
1  fed  hvidløg 

Ærter,  ris  og  hvede  lægges  i 
blød  i  vandet  8-10  timer.  Ko- 
ges i  iblødsætningsvandet  ca.  1 
1/2  time.  Afkøles  og  de  øvrige 
ingredienser  blandes  i.  Formes 
til  frikadeller  og  steges  eller  ba- 
ges. 

Serveres  med  pillekartofler, 
stuvet  asparges  og  icebergsalat. 

Jeg  kan  IV  at  undervise  i  slægtsforskning 

Slægtsforskning  er  ikke  kun  for  de  Hellige 
-  kendt  kirkeleder  underviser  i  slægtsforskning 
på  aftenskoler 


Vi  befinder  os  på  Bagsværd 
skole.  Kurset  begynder 
præcist  kl.  17.  Næsten  alle  ele- 
ver er  mødt  op.  Det  er  afslut- 
ningen på  vintersæsonens  kur- 
sus i  slægtsforskning.  Der  er 
dækket  op  med  te,  kaffe  og  ka- 
ger. En  hyggelig  afslutning  på 
120  timer,  som  man  har  til- 
bragt sammen  omkring  en  fæl- 
les interesse:  Slægtsforskning. 

Selv  om  det  er  de  sidste  un- 
dervisningstimer, og  alle  har 
glædet  sig  til  at  hygge  sig,  har 
Henning  alligevel  forberedt  en 
lektion. 

I  pausen  bliver  lokalet  plud- 
seligt omdannet  til  et  mindre 
forretningsudsalg.  Henning  har 
udarbejdet  et  ringbindssystem 
med  fx  navneregister,  familiehi- 
storie, anetavler  og  skilleblade 
samt  en  vejledning  til,  hvordan 
man  finder  sin  slægt,  og  hvor- 


dan skemaerne  udfyldes. 

Alle  de  nyudklækkede 
slægtsforskere  er  ivrige  efter  at 
fådel  i  goderne.  Der  er  solgt 
2000  slægtsbøger  inden  for  de 
sidste  fireår. 

Br.  Henning  Kiilerich  Fre- 
deriksen, fra  Roskilde  ward, 
har  siden  1983  undervist  inden 
for  forskellige  oplysningsfor- 
bund i  sin  hobby:  Slægtsforsk- 
ning, Gotisk  Skrift,  samt  Skriv 
Din  Egen  Mindebog,  og  har 
derved  gjort  et  stort  stykke  mis- 
sionering for  Kirken  og  beriget 
mange  menneskers  tilværelse 
med  sin  store  viden. 

Har  uddelt  62  eksemplarer  af 
Mormons  Bog  i  år 

Om  sin  egen  interesse  for 
slægtsforskning  siger  br.  Frede- 
riksen: 

-  Efterhånden  som  jeg  for- 


stod frelsesplanen,  fik  jeg  lyst  til 
at  lære  mine  forfædre  at  kende. 
Derfor  begyndte  jeg  på  slægts- 
forskning. 

-  Jeg  kender  nu  de  fleste  af 
mine  forfædre  tilbage  til  1600- 
tallet  så  godt  -  ikke  kun  deres 


Henning  K.  Frederiksen, 


Henning  som  murermester  sammen  med  sønnerne  Kurt  og  Jens  Ole. 


Sønner,  svigerdøtre  og  børnebørn. 


navne,  men  også  deres  liv  ken- 
der jeg,  og  jeg  glæder  mig  til  en 
dag,  at  stille  dem  spørgsmål  om 
dette  og  hint  i  deres  liv. 

-  Som  slægtsforsker  støder 
man  gang  efter  gang  på  Kir- 
kens navn,  fordi  Kirkens  mi- 
krofilm-arkivalier har  stor  be- 
tydning. Uden  disse  mikrofilm 
havde  de  originale  bøger  og 
protokoller  været  slidt  op,  og 
slægtsforskningen  ville  være  op- 
hørt. Derfor  får  jeg  mange 
spørgsmål  om  Kirken. 

-  Jeg  viser  mine  elever  en 
film  om  mikrofilming  og  filme- 
nes opbevaring  i  klippehulerne 
ved  Salt  Lake  City.  Men  jeg 
besvarer  ikke  religiøse  spørgs- 
mål i  klassen.  I  stedet  for  invi- 
terer jeg  til  et  besøg  i  kirken  på 
Priorvej  uden  for  klassetiden. 

Her  fortæller  jeg  så  om  Kir- 
ken, om  Joseph  Smith,  om 

Mormons  Bogs  fremkomst,  om 
frelsesplanen  og  om  evigt  ægte- 
skab. 

-  Jeg  læser  for  dem  fra  Bibe- 
len Peters  forklaring  om,  at  Je- 
sus prædiker  for  de  døde,  som 
var  i  forvaring,  og  Paulus'  om- 
tale af  dåb  for  de  døde. 

-  Jeg  præsenterer  Mormons 
Bog  som  en  spændende  slægts- 
bog, der  fortæller  om  Lehis 
slægt  gennem  1000  år.  Når  jeg 
har  læst  de  tre  første  vers  i 
Mormons  Bog  er  alle  overbe- 
vist, og  alle  vil  gerne  have  en 
Mormons  Bog. 

- 1  dette  kursusår  har  jeg  ud- 
delt 62  eksemplarer  af  Mor- 
mons Bog  på  denne  måde.  Jeg 
får  adskillige  tilbagemeldinger 
om  en  god  aften,  og  om  at 
Mormons  Bog  er  spændende  at 
læse. 

-  Sidste  år  sagde  en  gruppe 


af  mine  elever,  som  ikke  havde 
været  i  Kirken  på  Priorvej:  'Vi 
har  hørt,  at  de  andre  har  fået 
Mormons  Bog  af  dig,  hvorfor 
har  vi  ingen  fået.  De  fik  selvføl- 
gelig straks  en  hver. 

Stavspatriarkens  embede 

-  For  mig  er  slægtsforskning 
en  naturlig  del  af  patriarkens 
embede,  siger  br.  Frederiksen. 

-  Husk  på,  at  stavspatriarker 
er  de  største  genealoger,  der  fin- 
des. Den  vigtigste  del  af  en  pa- 
triarkalsk velsignelse  er  oplys- 
ningen om,  hvem  af  Jakobs 
tolv  sønner,  der  er  ens  stamfa- 
der. 

-  Den  oplysning  modtager 
patriarken  gennem  åbenbaring. 
På  grund  af  den  Åbenbaring 
bevares  den  patriarkalske  vel- 
signelse i  Kirkens  arkiv  for  en 
dag  at  blive  lagt  frem  og  ført 


ind  i  den  slægtsforskning,  som 
på  anden  vis  er  udført.  Derved 
får  alle  deres  rigtige  placering  i 
Jakobs  hus. 

Mere  om  denne  spændende 
historie  kan  man  læse  om  i 
hæftet  'Patriarkalske  Velsignel- 
ser' som  er  en  forelæsning  skre- 
vet og  udgivet  af  Henning  K. 
Frederiksen  i  1987. 

Henning  fortæller  videre:  - 
Den,  der  ikke  har  fået  sin  patri- 
arkalske velsignelse,  kan  få 
svært  ved  at  bevise  sin  arveret 
til  Abrahams,  Isaks  og  Jakobs 
velsignelser,  som  er  evigt  ægte- 
skab. 

-  Derved  fremstår  genealogi, 
patriarkalsk  velsignelse  og  tem- 
pelarbejdet  som  en  helhed.  I 
dette  perspektiv  forstår  man  be- 
dre Joseph  Smiths  ord  om,  at 
vor  vigtigste  opgave  i  dette  liv 
er  at  søge  vore  forfædre. 

-  Det  var  det  Abraham  gjor- 
de, og  derved  frigjorde  han  sig 
for  et  liv  i  afgudsdyrkelse  og 
mørke,  og  senere  modtog  han 
Herrens  forjættelse  om  evigt 
ægteskab. 

-  Jeg  håber,  at  nogle  af  mine 
slægtsforsker-elever  en  dag  vil 
finde  ud  af  mørket,  fordi  de  be- 
gyndte slægtsforskning  og  øn- 


Apostlen  Mark  E.  Petersen  og  Henning  K.  Frederiksen. 

Familien  Frederiksen;  øverst  fra  venstre:  Kurt,  Jens  Ole,  Per,  Lars  Bo,  Henning,  Sonja  og  John. 


skede  at  modtage  Mormons 
Bog. 

-  At  være  stavspatriark  er  en 
vidunderlig  opgave.  Jeg  skal  ik- 
ke interviewe,  bede  eller  retle- 
de. Jeg  skal  blot  velsigne  de 
mennesker,  der  søger  en  velsig- 
nelse under  mine  hænder.  Sy- 
nes du  ikke,  at  det  er  vidunder- 
ligt? 

-  Men  forud  for  en  velsignel- 
se er  jeg  altid  lidt  urolig.  Jeg 
faster,  men  spørgsmålet  er,  om 
jeg  har  formået  at  leve  mit  liv, 
så  Herren  vil  bruge  mig  som  sit 
talerør.  Hidtil  har  jeg  kunnet 
glæde  mig  over  Herrens  nåde- 
gave til  mig.  Og  jeg  bliver  vel- 
signet med  en  åndelig  oplevelse 
og  et  vidnesbyrd  hver  gang. 

-  Ja,  jeg  kunne  fortælle  om 
mange  vidunderlige  oplevelser 
og  tilkendegivelser  fra  Herren, 
men  lad  mig  nøjes  med  at  sige, 
at  jeg  ved,  at  Jesu  Kristus  lever, 
og  at  han  er  interesseret  i  vor 
personlige  velfærd. 

Mit  første  møde  med 
mormonerne 

Henning  (57)  og  hans  hustru 
Sonja  har  været  medlemmer  af 
Kirken  siden  1960. 

-  Mit  første  kendskab  til 
mormonerne  fik  jeg  i  14-årsal- 
deren,  da  min  mor  kaldte  mig 
til  vinduet  og  sagde:  'Kan  du  se 
de  to  unge  mænd,  som  går  der? 
De  er  mormoner.  Dem  skal  du 
holde  dig  fra.  De  tager  de  unge 
piger  og  sender  dem  til  Ameri- 
ka.' Og  det  var  lige,  hvad  der 
skete  med  en  ung  pige,  der 
boede  et  par  huse  længere  ne- 
dead  gaden. 

-  Flere  år  senere  da  jeg  var 
blevet  gift,  fik  vi  besøg  en  lør- 
dag eftermiddag  af  mormon- 
missionærerne. Jeg  fik  dem  næ- 
sten omvendt  syntes  jeg,  og  de 
kom  ikke  igen. 

-  Men  to  år  senere  inviterede 
min  kone  Sonja  et  par  missio- 
nærer indenfor.  Og  da  var  det 
en  anden  mand,  de  mødte. 
Seks  uger  senere  blev  både 
Sonja  og  jeg  døbt.  Det  var  den 
15.  okt.  1960. 

-  Der  skete  flere  vidunderlige 
ting  i  forbindelse  med  vor  om- 
vendelse, og  jeg  havde  et  stærkt 
åndeligt  vidnesbyrd  om  sand- 
heden. 


-  Vi  havde  været  gift  i  5  år, 
men  var  barnløse.  Den  3.  sep- 
tember 1961,  besøgte  den  tidli- 
gere apostel  Alvin  R.  Dyer  vor 
gren,  og  gennem  hans  tale  ved 
konferencen  modtog  min  kone 
og  jeg  uafhængigt  af  hinanden 
en  vidunderlig  åbenbaring,  som 
velsignede  os  med  frugtbarhed. 
Vores  ældste  søn  fik  mellem- 
navnet Alvin.  Det  blev  til  ialt  6 
børn.  Nu  har  vi  også  tre  sviger- 
døtre og  fem  børnebørn. 

Mine  lederstillinger  i  Kirken 

-  To  år  efter  min  dåb  blev 
jeg  kaldet  til  at  lede  ungdoms- 
arbejdet(GUF)  for  Fyn/ Jylland 
distriktet.  Det  var  et  meget 
spændende  arbejde. 

-  Senere  blev  jeg  rådgiver  til 
distrikspræsidenten  og  derefter 
rådgiver  til  missionspræsiden- 
ten,  rådgiver  til  stavspræsiden- 
ten  og  til  sidst  stavspræsident 
for  Københavns  Stav. 

-  Det  vil  sige,  at  jeg  i  tyve  år 
har  tilbragt  lige  så  mange 
weekender  borte  fra  mit  hjem, 
som  i  mit  hjem.  Det  har  bety- 
det et  stort  afsavn  for  min  kone 
Sonja  og  børnene,  men  jeg  sat- 
te min  lid  til  Jesu  ord: 

. . .  'der  er  ingen,  som  har 


forladt  hjem  eller  brødre  eller 
søstre  eller  moder  eller  fader  el- 
ler børn  eller  marker  for  min 
og  evangeliets  skyld,  uden  at 
han  skal  få  det  hundrede  fold 
igen,  nu  her  i  tiden  hjem  og 
brødre  og  søstre  og  mødre  og 
børn  og  marker,  tillige  med  for- 
følgelser og  i  den  kommende 
verden  evigt  liv.'  (Mar.  10:29- 
30). 

-  Det  var  derfor  en  stor  om- 
væltning både  for  mig  og  min 
familie,  da  jeg  blev  kaldet  og 
ordineret  til  stavspatriark  og  ik- 
ke mere  skulle  involvere  mig. 

Risø 

Familien  Frederiksen  flytte- 
de i  1970  til  Roskilde,  hvor 
Henning  tog  en  merkonomud- 
dannelse, og  han  sidder  i  dag  i 
en  lederstilling  inden  for  admi- 
nistrationen på  personalekon- 
toret på  forskningscentret,  Risø. 

Henning  fortæller,  at  det  var 
de  mange  lederstillinger  i  Kir- 
ken, der  gav  ham  de  kvalifika- 
tioner, som  han  havde  brug  for 
i  sin  stilling  på  Risø.  Han  er 
oprindeligt  udlært  som  speditør 
og  bogholder.  Men  da  han  søg- 
te stillingen  på  Risø,  var  det  ik- 
ke disse  kvalifikationer,  der 


kvalificerede  ham  til  arbejdet 
på  Risø,  men  derimod  lederev- 
nerne. 

Som  altid  havde  Henning 
mange  jern  i  ilden.  Familien 
ville  gerne  have  et  sted  at  bo, 
så  Henning  fandt  blyant  og  pa- 
pir frem  og  tegnede  deres  ny 
hus,  hvorefter  han  og  familien 
gik  i  gang  med  at  bygge. 

Huset  er  blot  et  ud  af  de  fem 
huse,  som  Henning  og  familien 
selv  har  bygget.  De  har  selv 
lagt  hver  en  mursten,  og  selv 
udført  alt  tømrer-  og  snedkerar- 
bejde. 

En  slutreplik  til  mine 
søskende 

-  Jeg  vil  gerne  fortælle  mine 
søskende,  at  uanset  hvad  der 
sker  i  denne  verden,  om  vi  har 
succes  eller  fiasko  i  vort  arbej- 
de, om  lykken  tilsmiler  os  eller 
om  vort  familieliv  går  i  stykker, 
om  vi  er  raske  eller  sygdom  an- 
griber os,  om  vi  lever  i  krig  el- 
ler fred,  så  hold  fast  ved  jern- 
stangen, lev  efter  evangeliets 
principper,  vær  aktiv  i  Kirken, 
for  Jesu  Kristi  Kirke  er  Guds 
rige  på  jorden.  Det  er  mit  vid- 
nesbyrd. □ 
Moneca  Rohrmann 

En  guldgrube 
af  slægtshistoriske 
oplysninger 


International  Genealogical 
Index  (også  kaldet  IGI)  er  et 
register,  hvor  de  tempelordi- 
nanser,  der  er  udført  siden 
1969,  står  optegnet  i  alfabetisk 
orden  efter  personens  navn.  I 
registret  er  der  også  nogle  nav- 
ne på  personer,  hvis  tempelor- 
dinanser  blev  udført  før  1969, 
men  endnu  findes  ikke  alle  i  re- 
gistret. Der  vil  være  flere  og  fle- 
re af  disse  navne  i  registret,  ef- 
terhånden som  der  kommer 
nye  udgaver. 

Registret  er  trykt  på  klare 
plastickort,  som  kaldes  mikrofi- 
che  (fransk  for  små  kort). 
Hvert  kort  kan  indeholde  460 
sider  og  hver  side  omkring  40 
navne  med  tilhørende  data. 
Det  vil  sige,  at  der  på  hvert 
kort  er  omkring  18.000  person- 
navne med  tilhørende  data. 
Hver  person  er  på  IGI  anført 
med  fødsels/dåbsdag  eller  viel- 
sesdag  og  sted.  På  kortene  fin- 
des naturligvis  kun  navne  på 
personer,  hvis  tempelordinanser 
allerede  er  udført. 

Bedst  for  data  før  1880 

Der  findes  navne  på  perso- 
ner, som  er  født  helt  tilbage  i 
1500-tallet  og  op  til  dette  år- 
hundrede. Hvis  man  ønsker  at 
søge  i  IGI,  skal  man  dog  ikke 
regne  med  at  finde  mange  op- 
lysninger om  personer,  der  er 
født  eller  viet  efter  1880'erne. 
De  findes,  men  der  er  ikke  sær- 
lig mange. 

IGI  for  Danmark  er  opdelt  i 
to  afdelinger.  Den  ene  afdeling 
er  sorteret  efter  efternavn,  den 
anden  efter  fornavn.  Kortene 
for  Danmark  er  opdelt  i  amter, 
således  at  man  kan  søge  alfabe- 
tisk inden  for  hvert  amt. 

Slægtsforskerens  genvej  til 
kirkebøgerne 

Man  kan  få  mange  oplysnin- 


ger ved  at  søge  i  IGI.  For  det 
første  kan  man  naturligvis  finde 
ud  af,  hvilke  tempelordinanser, 
der  er  udført  for  en  person, 
hvornår  disse  tempelordinanser 
blev  udført  og  i  hvilket  tempel, 
de  blev  udført.  Man  kan  også 
ved  hjælp  af  et  nummer,  der  er 
tilknyttet  hver  person,  finde  ud 
af,  hvem  der  har  foranlediget, 
at  arbejdet  blev  udført. 

Men  selv  om  det  er  det,  der 
er  mest  ligetil,  er  der  mange  an- 
dre muligheder  for  at  bruge 
IGI.  Har  man  f.eks.  en  familie, 
der  er  flyttet  rundt  i  forskellige 
sogne,  mens  de  har  fået  børn, 
kan  det  være  meget  svært  og 
tidskrævende  at  følge  dem  i 
kirkebøgerne.  I  IGI  kan  man 
vælge  det  amt,  hvor  personerne 
har  boet.  Man  finder  så  perso- 
nerne i  dette  amt  og  følger  dem 
via  deres  navn  eller  deres  foræl- 
dres navne.  Fødestedet  står  al- 
tid anført,  så  det  er  let  at  følge 
dem  rundt  i  de  forskellig  sogne. 

Dette  er  f.eks.  en  fordel,  når 
det  drejer  sig  om  personer,  som 
blot  er  anført  som  født  i  Kø- 
benhavn. Så  kan  man  gå  i  gang 
med  at  søge  i  alle  de  sogne,  der 
findes  i  København,  og  det  er 
et  stort  og  tidskrævende  arbej- 
de. Ved  at  slå  personen  op  i 
IGI  kan  man  i  de  allerfleste  til- 
fælde finde  ud  af,  i  hvilket  sogn 
i  København,  de  er  født.  Deref- 
ter kan  man  gå  direkte  til  kir- 
kebogen og  finde  alle  de  oplys- 
ninger, man  har  brug  for. 

I  Danmark  er  vi  nået  meget 
langt  med  uddragningspro- 
grammet,  og  der  er  mange  sog- 
ne, hvor  alt  er  uddraget  helt  op 
til  1880'erne.  Det  medfører,  at 
alle  personer  fra  disse  sogne 
skulle  være  på  IGI,  og  så  er  det 
meget  let  at  finde  nye  genera- 
tioner langt  tilbage  via  IGI. 


■ 


Kassen  med  de  danske  IGI-korL 

Sæt  kulør  på  optegnelserne 

Vores  hovedopgave  i  forbin- 
delse med  slægtshistorie  er  na- 
turligvis at  sørge  for,  at  tempel- 
ordinanserne  bliver  udført  for 
vore  forfædre.  Når  vi  opdager, 
at  uddragningsprogrammet  har 
sørget  for  disse  ting,  kan  vi  na- 


turligvis sætte  os  med  hænder- 
ne i  skødet  og  sige,  at  vi  ikke 
behøver  at  tage  os  af  det.  Men 
det  er  ogsåvigtigt  for  os  at  sam- 
le vores  slægt,  at  vide,  hvordan 


Et  kort  indeholder  oplysninger  om  ca.  18.000 personer. 


KIRKENYT 

19 


vore  forfædre  hører  sammen 
indbyrdes  og  sætte  lidt  kulør  på 
dem  med  forskellige  oplysnin- 
ger om  deres  færden.  For  dem, 
der  derfor  ønsker  virkelig  at 
forske  i  deres  slægt,  er  IGI  der- 
for en  absolut  guldgrube.  Har 
man  lidt  usædvanlige  navne, 
kan  IGI  være  af  meget  stor 
værdi  og  virkelig  let  at  arbejde 
med. 

Tilgængelig  mange  steder 

Registret  findes  i  mange  kir- 
kebygninger i  hele  Danmark, 
men  på  de  forskellige  slægtshi- 
storiske  centre,  der  findes  bl.a. 
København  og  Fredericia,  er 
det  muligt  at  sidde  og  søge  i 
IGI.  Her  kan  man  også  få  kyn- 
dig hjælp  i  at  bruge  IGI.  Øn- 
sker man  det,  og  har  man  et 
læseapperat,  kan  man  købe  IGI 
og  sidde  derhjemme  og  studere 
dem. 

IGI  fås  for  hele  verden.  Har 
man  slægtninge  i  andre  lande, 
kan  forskning  via  IGI  være  en 
fantastisk  hjælp.  Det  er  lige  så 
let  at  søge  i  IGI  for  andre  lan- 
de, som  for  Danmark. 

IGI  udkommer  hvert  fjerde 
år.  Næste  udgave  udkommer  i 
midten  af  1992.  □ 
Lisbeth  V.  Andersen. 


Officielle 
retningslinier 

Primarylederne  og  lærerne 
bør  sørge  for  mulighed  for 
at  børnene  lærer,  hvad  et  vid- 
nesbyrd er,  og  hvorfor  menne- 
sker bærer  deres  vidnesbyrd. 
Børnene  bør  opmuntres  til  at 
udtrykke  deres  forståelse  og  fø- 
lelser vedrørende  Guddommen, 
Guds  profet  samt  evangeliets 
principper.  De  skal  forstå,  at 
når  de  gør  dette,  så  bærer  de 
deres  vidnesbyrd. 

Primary  afholder  ikke  vid- 
nesbyrdmøde  for  børn,  men 
imidlertid  kan  børnene,  når  de 
holder  tale,  bære  deres  vidnes- 
byrd, hvis  de  ønsker  det.  □ 
Primary  -  Håndbog,  s.  30 


Kirken  indretter  køkkener 
til  fattige  i  Peru 


Kirken  har  skænket  ovne  og 
køkkenudstyr  til  at  indret- 
te mere  end  30  folkekøkkener  i 
Peru,  hvor  de  lokale  indbygge- 
re kæmper  for  at  give  deres  fa- 
milier mad. 

Gaven  blev  overdraget  sidst  i 
1990  som  hjælp  til  de  fattige, 
der  er  hårdt  ramt  af  skyhøj  in- 
flation og  økonomisk  krise  gen- 
nem de  sidste  par  år.  Mange  af 
Kirkens  175.000  medlemmer  i 
Peru  er  blandt  de  ramte. 

Blandt  modtagerne  var  fol- 
kekøkkenerne i  Lima,  Perus 
hovedstad. 

Folkekøkkenerne  benyttes  af 
familier,  der  ellers  ikke  har  mu- 
lighed for  at  lave  mad.  Pro- 
grammet er  udsprunget  af  mø- 
dre-klubbers indsats  over  hele 
Peru  for  at  skabe  måder,  hvor- 


på familierne  kan  få  mad. 

Kirken  har  også  skænket  36 
tons  brugt  tøj 

Biskop  Glenn  L.  Pace,  2. 
rådgiver  i  Det  Præsiderende  Bi- 
skopråd, var  i  Peru  for  at  hjæl- 
pe til  ved  overdragelsen  af  køk- 
kenudstyr og  tøj.  Han  besøgte 
et  af  køkkenerne  for  at  se, 
hvordan  de  fungerede,  og  han 
var  med  til  at  lave  mad  til  de 
lokale  indbyggere. 

Ved  overdragelsen  af  Kir- 
kens gave  forklarede  biskop 
Pace  bl.a.  formanden  for  Perus 
parlament,  hvordan  sidste  da- 
ges hellige  over  hele  verden 
gennem  deres  fasteoffer  havde 
bidraget  til  Kirkens  gave  til  de 
fattige  i  Peru.  □ 
Ensign,  marts  1991. 


Formel  1-race 
på  Maglegårds 
Alle 


Igen  i  år  var  der  Grand  Prix 
væddeløb  med  udskårne  træ- 
racerbiler i  kirken  på  Magle- 
gårds Alle  ved  København. 

-  Det  er  andet  år,  at  man  af- 
holder Grand  Prix  racerløbet, 
der  i  år  har  samlet  over  200 
deltagere,  fortæller  Thomas 
Ringheim,  der  i  sin  egenskab  af 
AP-præsident  var  arrangør  af 
racerløbet. 

Det  gode  ved  dette  racerløb 
er  at  alle  kunne  lave  deres  egen 
racerbil.  Man  købte  en  træblok, 
som  man  så  snittede  en  fantasi- 
fuld racerbil  ud  af.  Derpå  var 
man  så  med  i  konkurrencen 
om  f.eks.  den  bedste  drømme- 
bil eller  den  mest  orginale  bil. 

Endelig  blev  det  store  løb 
med  de  mange  biler  afholdt. 
Der  var  lavet  en  meget  flot  ba- 
ne, som  i  år  var  blevet  udbyg- 
get med  et  nyt  elektronisk  sy- 
stem, der  gjorde  at  alle  i  salen 
kunne  følge  med  på  et  stort 
lærred,  i  hvem  der  vandt  løbet. 

Derudover  var  der  også  ka- 
gekonkurrence, hvor  Heidi  Als 
kom  på  en  førsteplads  med  ka- 
gen, der  havde  den  bedste 
smag.  Kagen  med  den  smukke- 
ste dekoration  var  lavet  af  Si- 
mon og  Frederik  Toft,  mens 
Louise  Toft  havde  lavet  kagen, 
der  vandt  førsteplads  som  den 
mest  indbydende. 

I  det  store  racerløb  vandt 
Daniel  Victor  førstepladsen. 
Han  havde  lavet  en  bil,  der  var 
formet  som  en  rød  raket.  □ 
Wendy  Gram 

